title: Daniel Tšonkadze

text: Tšonkadze syntyi talonpoikaisperheeseen Dušetin lähellä. Hänen syntymäkylänsä yhteisö koostui georgialaisista ja osseeteista. Tšonkadze sai koulutuksensa Vladikavkazin ja Tbilisin seminaareissa, ja opetti osseetin kieltä Stavropolissa ja Tbilisissä 1850-luvulla. Samaan aikaan hän toimi kirkon virkamiehenä, mutta hylkäsi myöhemmin tämän ammatin.


title: Daniel Tšonkadze

text: Suuri osa hänen työstään keskittyi georgialaiseen ja ossetialaiseen kansanperinteeseen. Hän oli valmistumatta jääneen osseetti-venäjä-sanakirjan tekijä, ja kirjoitti muistiin kokoelman ossetialaisia sananlaskuja käyttäen professori Andreas Sjögrenin kielelle kehittämää aakkostoa. Tästä syystä jotkut pitävät häntä "ossetialaisen kirjallisuuden isänä". Tšonkadzen ensimmäinen ja viimeinen julkaistu teos, "Suramis tsikhe", sai osakseen pitkäaikaista menestystä. Se julkaistiin vuosina 1859–1960 georgialaisessa "Tsiskari"-lehdessä. Pienoisromaani on sekoitus kansanperinnettä, historiaa, poliittista protestia ja romanttista draamaa, jossa Tšonkadze hyökkää intohimoisesti maaorjuutta vastaan. Sensuurisyistä tarinalle annettiin keskiaikainen asetelma, ja se oli täynnä allegorioita: tuon aikaista yhteiskuntapoliittista järjestelmää symboloi rapistuva Suramin linnoitus, joka vaatii elävän henkilön haudattavaksi muuriensa sisäpuolelle pysyäkseen pystyssä. Novellan teki kuuluisammaksi tunnettu armenialainen elokuvaohjaaja Sergei Paradžanov, joka ohjasi palkintoja saaneen "Ambavi Suramis tsikhitsan" 1980-luvulla.


title: Daniel Tšonkadze

text: Tšonkadze kuoli tuberkuloosiin vain kolmenkymmenen vuoden ikäisenä, ja hänen sukulaisensa tuhosivat useita hänen kirjoituksiaan mahdollisen tartunnan lähteinä.


title: Jane Austenin jalanjäljillä

text: Jane Austenin jalanjäljillä () on brittiläis-amerikkalainen draamaelokuva vuodelta 2007. Se kertoo osittain tosielämään perustuen kirjailija Jane Austenin nuoruudenromanssista irlantilaisen Thomas Lefroyn kanssa. Elokuvan on ohjannut Julian Jarrold, ja sen ensi-ilta Suomessa oli 16. marraskuuta 2007. Pääosissa näyttelevät Anne Hathaway ja James McAvoy.


title: Jane Austenin jalanjäljillä

text: 1700- ja 1800-lukujen vaihteessa elävä Jane (Hathaway) ei mukaudu aikansa naismuottiin vaan uppoutuu naisille suhteellisen sopimattomaksi katsottuun kirjoittamiseen. Hän välttelee parhaansa mukaan epäsopivia aviomiesehdokkaita, vaikka perheen taloudellista tilannetta auttaisi, jos tytär menisi naimisiin. Vasta kun kujeileva ja Janen älyllisesti haastava Tom Lefroy (McAvoy) saapuu kirjailijan elämään, Jane kokee rakkauden, joka antaa hänelle inspiraation hänen kuuluisimpiin romaaneihinsa.


title: Filosofiset tietosanakirjat

text: Filosofiset tietosanakirjat ja sanakirjat ovat filosofiaan erikoistuneita tietoteoksia. Varsinaisia filosofiaan erikoistuneita tietosanakirjoja (ensyklopedioita) on julkaistu 1800-luvulta lähtien.


title: Filosofiset tietosanakirjat

text: Filosofiset sanakirjat syntyivät jo ennen varsinaisia tietosanakirjoja. Ensimmäisenä voidaan pitää Aristoteleen "Metafysiikan" viidettä kirjaa, joka sisältää metafysiikan termien määrittelyjä. Keskiajan skolastiikalle tyypillisiä summa-teoksia voidaan pitää myös teologis-filosofisina järjestettyinä hakuteoksina. "Compendium philosophiae" (noin 1327) oli keskiaikainen Aristoteleen filosofian yhteenveto, joka perustui Albert Suuren teoksiin.


title: Filosofiset tietosanakirjat

text: Myöhempiä esimerkkejä ovat Pierre Baylen "Dictionnaire historique et critique" (1697) ja Voltairen "Dictionnaire philosophique" (1764), jotka olivat paitsi sanakirjoja myös hyökkäyksiä metafysiikkaa, teologiaa ja uskontoa kohtaan. 1700- ja 1800-luvun filosofisiin sanakirjoihin kuuluvat myös J. G. Walchin "Philosophisches Lexikon" (1726), W. T. Krugin "Allgemeines Handwörterbuch der Philosophischen Wissenschaften" (1827–29), Adolphe Franckin "Dictionnaire des sciences philosophiques" (1843–1852) ja J. M. Baldwinin "Dictionary of Philosophy and Psychology" (1899). 1900-luvulla julkaistuja ovat muun muassa Dagobert D. Runesin "Dictionary of Philosophy" (1942), A. R. Laceyn "A Dictionary of Philosophy" (1976), Antony Flew'n "A Dictionary of Philosophy" (1979) ja Robert Audin "The Cambridge Dictionary of Philosophy" (1995).


title: Filosofiset tietosanakirjat

text: Varsinaiset tietosanakirjat syntyivät keskiajalla ja sisälsivät paljon myös filosofista aineistoa. Filosofia oli keskeisellä sijalla valistusajan "Encyclopédiessa", jota toimittivat Denis Diderot ja Jean le Rond d'Alembert. Ensimmäisiä pelkästään filosofialle omistettuja tietosanakirjoja esittivät olevansa G. W. F. Hegelin "Filosofisten tieteiden ensyklopedia" ("Enzyklopaedie der philosophischen Wissenschaften", 1817–30) sekä J. F. Herbartin "Encyklopädie der Philosophie" (1841).


title: Filosofiset tietosanakirjat

text: Arnold Ruge ja Wilhelm Windelband johtivat vuonna 1912 alkanutta Hegelin ensyklopedian innoittamaa hanketta "Encyclopedia of the Philosophical Sciences", josta julkaistiin vain ensimmäinen osa (”Vol. I. Logic”, 1913). Ensimmäinen vakavasti otettavampi filosofinen tietosanakirja oli neliosainen italialainen "Enciclopedia filosofica" (1957). Tähänastisista merkittävimmät ja laajimmat filosofiset tietosanakirjat ovat alun perin 8-osainen "Encyclopedia of Philosophy" (1967) ja 10-osainen "Routledge Encyclopedia of Philosophy" (1998).


title: Filosofiset tietosanakirjat

text: Nykyisin monet filosofiset tietosanakirjat toimivat verkossa. "Routledge Encyclopedia of Philosophyn" koko sisältö on saatavilla verkossa maksullisena. "Stanford Encyclopedia of Philosophy" ja "The Internet Encyclopedia of Philosophy" ovat ilmaisia verkossa julkaistuja tietosanakirjoja.


title: Filosofiset tietosanakirjat

text: Suomeksi on julkaistu painettuna vain "Filosofian sanakirja" (1999), joka perustuu WSOY:n tietosanakirja-aineistoon. Verkkoon kootaan muun muassa Filosofia.fi -sivuston Logos-ensyklopediaa.


title: Beyond

text: Beyond alternative rock -yhtye Dinosaur Jr.:n kahdeksas studioalbumi, joka julkaistiin 1. toukokuuta 2007. Albumi on yhtyeen ensimmäinen alkuperäiskokoonpanolla nauhoitettu albumi sitten vuoden 1988.


title: Beyond

text: Albumi nousi Yhdysvalloissa Billboard 200 -listan sijalle 69.


title: Beyond

text: Albumi nauhoitettiin syys- ja joululukuun välillä vuonna 2006. Studiona toimi kitaristi J Mascisin omistama "Bisquiteen studios" Amherstin kaupungissa Massachusettsin osavaltiossa Yhdysvalloissa. Albumilla soittaa Dinosaur jr.:n alkuperäinen kokoonpano, johon kuuluvat J Mascis (kitara ja laulu), Lou Barlow (basso) ja Murph (rummut). Albumi on ensimmäinen kyseisellä kokoonpanolla nauhoitettu albumi sitten vuoden 1988.


title: Beyond

text: Albumin tuottajana toimi J Mascis, joka on myös säveltänyt ja sanoittanut albumin kappaleet kahta lukuun ottamatta. Nuo kaksi muuta kappaletta on säveltänyt ja sanoittanut Lou Barlow. Albumin miksaajana toimi John Agnello ja masteroinnista vastasi Greg Calbi.


title: Moreeni (kirjankustantamo)

text: Kustannusosakeyhtiö Moreeni (vuoteen 2010 saakka Multikustannus Oy) on suomalainen kirjankustantamo, joka keskittyy yleiseen tietokirjallisuuteen, eri alojen ammattikirjallisuuteen ja syksystä 2010 alkaen myös kaunokirjallisuuteen. Yhtiö julkaisee vuosittain noin 45 uutta nimikettä. Keskeisiä aihealueita yleisellä puolella ovat rakentaminen, arkkitehtuuri, luonto ja ympäristö, koti, ruoka ja sisustaminen, harrastukset sekä kulttuurihistoria; ammattikirjojen puolella taas rakentaminen, markkinointi ja johtaminen. Kaunokirjallisuuden kustantamisen Moreeni aloitti syksyllä 2010 kahdella englantilaisella dekkarisarjalla. Kustantamon tunnetuimpia kirjailijanimiä ovat Panu Kaila, Esa Kero, Risto Vuolle-Apiala sekä englantilaiset David Hewson ja Barbara Nadel.


title: Moreeni (kirjankustantamo)

text: Kustantamo toimii Vantaalla, ja sen toimitusjohtaja on Mikko Vartiainen.


title: Moreeni (kirjankustantamo)

text: Otava osti alkuvuodesta 2015 kustantamon osake-enemmistön. Kustannustoiminta jatkuu kuitenkin samalla nimellä.


title: Kristuksen kirkko (whitmeriläiset)

text: Kristuksen kirkko (whitmeriläiset) (engl. "Church of Christ (Whitmerite)") on eräs myöhempien aikojen pyhien liikkeeseen kuulunut uskonnollinen yhteisö, joka on nyttemmin hajonnut. Yhteisö on saanut nimensä sen perustajiin kuuluneesta David Whitmeristä, joka oli eräs profeetta Joseph Smithin varhaisimmista seuraajista ja yksi Mormonin kirjan "kolmesta todistajasta". Vuonna 1834 Smith oli nimittänyt Whitmerin profeetan seuraajaksi, mikäli tämä kuolisi tai "lankeaisi pois Herrasta".


title: Kristuksen kirkko (whitmeriläiset)

text: Tosiasiassa kyseessä on kaksikin saman nimistä uskonnollista yhteisöä. Profeetta Smith saatua surmansa 1844 väkivaltaisen kansanjoukon lynkkaamana, useat kirkon johtavissa asemissa olevista virkailijoista katsoivat olevansa Smithin oikeita seuraajia. Heidän joukossaan olivat Brigham Young ja Sidney Rigdon. Rigdonin johtama kirkko ajautui kuitenkin pian hajaannukseen, ja vuoden 1847 aikana useat hänen seuraajistaan, mukaan lukien entinen apostoli William E. M'Lellin, kääntyivät Whitmerin puoleen ja pyysivät häntä nousemaan kirkon johtajaksi. He vetosivat vuoden Smithin vuoden 1834 määräykseen Whitmeristä kirkon johtajana. Whitmer, joka alussa ei osoittanut mitään halua ryhtyä kirkon johtajaksi, suostuikin M'Lellinin pyynnöstä muodostamaan uuden yhteisön, "Kristuksen kirkon" (engl. "Church of Christ"). Kirkko kantoi samaa nimeä kuin Smithin vuonna 1830 perustama kirkko, ja siihen liitetään yleensä lisämääre (whitmeriläiset). Whitmer ei kuitenkaan noussut kirkossa johtavaan asemaan, ja kirkko hajaantui nopeasti.


title: Kristuksen kirkko (whitmeriläiset)

text: Vuonna 1871 Whitmer järjesti uudelleen "Kristuksen kirkon". 1887 hän julkaisi pamfletin "Address to All Believers in Christ", jossa hän uudisti Mormonin kirjaa koskevan todistuksensa ja puhui kirkkonsa puolesta.


title: Kristuksen kirkko (whitmeriläiset)

text: Whitmer kuoli 1888, mutta hänen kirkkonsa jatkoi toimintaansa. Hieman ennen kuolemaansa Whitmer oli nimennyt veljenpoikansa seuraajakseen kirkon johdossa. Kirkko julkaisi vuodesta 1889 lehteä nimeltä "The Return" ("Paluu"). 1900 sen nimeksi tuli "The Messenger of Truth" ("Totuuden julistaja"). Kirkko julkaisi Mormonin kirjasta oman versionsa nimellä "Nefiläisten aikakirjat", samoin se julkaisi oman versionsa "Käskyjen kirjasta", Opin ja liittojen varhaisesta versiosta. Vuoden 1925 paikkeilla suurin osa kirkon jäsenistä liittyi Church of Christ (Temple Lot) -nimiseen mormonistiseen yhteisöön. Viimeiset whitmeriläiset elivät 1960-luvulle.


title: Cybill

text: Cybill on yhdysvaltalainen tilannekomediasarja, jota tuotettiin vuosina 1995–1998. Päähenkilö oli näyttelijä Cybill Sheridan (Cybill Shepherd), jonka ura oli laskusuunnassa hänen ikänsä vuoksi. Sen vuoksi hän joutui turvautumaan pieniin rooleihin televisiossa ja mainoksissa. Sarjaa on usein verrattu brittiläiseen komediasarjaan "Todella upeeta", mutta Christine Baranski on sanonut, ettei "Cybillin" tekijä ollut koskaan nähnyt kyseistä sarjaa.


title: Cybill

text: Suomessa sarjaa esitti PTV4.


Tosi ja elävä myöhempien aikojen pyhien Jeesuksen Kristuksen kirkko (engl. "The True and Living Church of Jesus Christ of Saints of the Last Days", tunnettu myös lyhenteellä "TLC") on eräs myöhempien aikojen pyhien liikkeeseen kuuluva, Myöhempien aikojen pyhien Jeesuksen Kristuksen kirkosta eronnut ryhmittymä. Se toimii Mantin kaupungissa Utahissa, Yhdysvalloissa, jossa sillä on pieni ja melko lailla eristäytynyt yhteisö. Siihen kuuluu noin 500–750 jäsentä.


title: Tosi ja elävä myöhempien aikojen pyhien Jeesuksen Kristuksen kirkko

text: Kirkko perustettiin 3. toukokuuta 1994. Sen perusti joukko Myöhempien aikojen pyhien Jeesuksen Kristuksen kirkosta eronneita jäseniä, joiden mukaan kirkko oli poikennut pois niistä alkuperäisistä pelastuksen periaatteista, joita profeetta Joseph Smith ja hänen seuraajansa Brigham Young olivat opettaneet. Kirkon luopumuksen merkkeinä he näkivät ennen muuta luopumisen moniavioisuuden periaatteesta, joka heidän mielestään oli Jumalan kirkolleen antama periaate, kirkon alkuaikojen temppeli- ja endaumentti-keskeisyydestä sekä ylipäänsä kirkon alkuaikojen oppien "vesittämisen".


text: Kirkko alkoi jo 1990-luvulla eräiden Mantissa asuvien MAP-kirkkoon kriittisesti suhtautuvien kirkon jäsenten sekä paikallisten moniavioisuutta harjoittavien fundamentalistimormonien epämuodollisesta opintopiiristä. 1994 eräs opintopiirin jäsenistä, James D. Harmston, väitti, että Raamatun ajan varhaiset patriarkat Hanok, Nooa, Aabraham ja Mooses olivat ilmestyneet hänelle ja antaneet hänelle kirkolta sittemmin kadonneen Melkisedekin pappeuden avaimet. Tämän jälkeen hän järjesti muodollisesti Toden ja elävän myöhempien aikojen pyhien Jeesuksen Kristuksen kirkon sekä nimitti itsensä kirkon profeetaksi, ilmestyksensaajaksi ja ylimmäiseksi papiksi. Hän järjesti kirkolle oman patriarkan, ensimmäisen presidenttikunnan sekä kahdentoista apostolin neuvoston. Hän alkoi myös koota saamiaan ilmestyksiä "Mantin ilmestysten kirjaksi".


text: Kirkon alkuaikoina Harmston opetti kirkolleen "pelastuksen oppeja" puolittain salaisissa seminaareissa nimeltään "Mallit" ("The Models"). Hän opetti esimerkiksi moniavioisuutta Jumalan kirkolleen antamana sitovana käskynä sekä MAP-kirkon alkuaikoina sovellettua "pyhityksen lakia" eli kirkon jäsenten omaisuuden yhteyttä. Kirkon jäsenet muodostivatkin eräänlaisia kommuuneja, joissa omaisuus ja raha oli yhteistä. Lisäksi Harmston alkoi opettaa nk. moninkertaisen kuolevaisuuden koetusta. Tämän, vanhaa sielunvaellusoppia muistuttavan opin mukaan ihmissielun, joka ei ole saanut omakseen jumalallisen siunauksen täyteyttä tässä elämässä, kohtalona on palata uudelleen maan päälle uutta koetusaikaa varten. Tämä on kuitenkin rajattu sukupuolen mukaan: miehet syntyvät uudestaan miehiksi ja naiset naisiksi. Kirkko opettaa myös alkuaikojen MAP-kirkollekin tuttua "kokoamisen" oppia. Sen mukaan Jumala kokoaa tänä viimeisenä aikakautena uskolliset seuraajaksi kirjaimellisesti yhteen ainoaan paikkaan maapallolla. Harmstonin saaman ilmoituksen mukaan tämä olisi Sanpeterin piirikunta Utahissa, vaikka suurin osa kirkon jäsenistä asuikin Mantin kaupungissa.


text: Kirkon alkuaikoina kirkko harjoitti aktiivista lähetystyötä, ei vähiten internetin kautta. Maaliskuussa 2000 kaikki lähetystyö kuitenkin lopetettiin. Harmston selitti, että "pakanoiden ajat", jolloin kirkkoon kuulumattomilla (eli "pakanoilla") oli mahdollisuus liittyä kirkkoon ja tulla siten pelastuksesta osallisiksi, olivat nyt päättyneet. Nykyään kirkon jäsenet elävät melkolailla ulkopuolisilta suojattua ja eristettyä elämää.


text: Kirkolla on Punatiilinen kauppa eli "Red Brick Store" (nimetty Joseph Smithin Nauvoossa omistaman samannimisen kaupan mukaan) ja kokoushuoneisto Mantin keskustassa.


text: Moniavioisuutta harjoittava yhteisö ja sen jäsenet ovat toistuvasti joutuneet vaikeuksiin Utahissa sen moniavioisuuden kieltävien lakien vuoksi. Kirkko on saanut negatiivista julkisuutta sekä joukkotiedotusvälineissä että oikeusistuimissa. Useat kirkkoon kuuluneet ovat sittemmin jättäneet sen, mukaan lukien ainakin yksin kirkon ensimmäisen presidenttikunnan jäsenistä ja kolme sen apostoleista.


text: Yhteisö opettaa "kokoamiseen" liittyvää oppia siitä, että viimeisinä päivinä kirkon jäsenet saavat haltuunsa Mantissa sijaitsevan MAP-kirkon temppelin. Pyhät kokoontuvat sinne turvaan, kun Jumalan viha kohtaa maailmaa ja sen asukkaita niiden jumalattomuuden ja syntien vuoksi. Vain temppeliin paenneet ja sieltä turvaa etsineet saavat turvan Jumalan vihan päivänä.


title: Ljudmila Zykina

text: Ljudmila Georgijevna Zykina (, 10. kesäkuuta 1929 Moskova, Neuvostoliitto – 1. heinäkuuta 2009) oli venäläinen kansanlaulaja.


title: Ljudmila Zykina

text: Zykina syntyi työläisperheeseen, isä oli leipomotyöntekijä, äiti työskenteli sairaalassa sanitäärina. Vuodesta 1942 eli kaksitoistavuotiaasta Zykina kuului vapaaehtoisena toisen maailmansodan sanitäärijoukkoihin.


title: Ljudmila Zykina

text: Zykina aloitti laulu-uransa Pjatnitskovon kansankuorossa 1947. Hän oli menestynyt yleisvenäläisessä nuorten kykyjen etsintäkilpailussa tätä ennen. Zykinan laulut ovat aiheeltaan kansallisia ja isänmaallisia. Osa kertoo sodan vaiheista, osa rauhanajasta, mutta kaikissa heijastuu sodanjälkeisen maailman toivo ja positiivisuus.


title: Ljudmila Zykina

text: Zykina levytti paljon ja konsertoi myös ulkomailla; kuulijoina on ollut muun muassa Intian ja Ranskan huippujohtajia, Egyptin presidentti Nasser, Saksan liittokansleri Kohl sekä Suomen presidentti Kekkonen. Muusikoista häneen tutustuivat muun muassa Charles Chaplin, Frank Sinatra, Charles Aznavour, Marcel Marceau, Mireille Mathieu, Jean-Paul Belmondo sekä muutamat The Beatles- ja Boney M. -yhtyeiden jäsenet.


title: Myöhempien aikojen pyhien jäännöskirkko

text: Myöhempien aikojen pyhien jäännöskirkko (engl. "Remnant Church of Jesus Christ of Latter Day Saints") on myöhempien aikojen pyhien liikkeeseen kuuluva uskonnollinen yhteisö. Yhteisö erosi Kristuksen yhteisöstä, toiseksi suurimmasta myöhempien aikojen pyhien yhteisöstä vuonna 2000. Kirkkoon kuuluu 1 000–2 000 jäsentä.


title: Myöhempien aikojen pyhien jäännöskirkko

text: Jäännöskirkon mukaan kirkon johtajana voi toimia vain kirkon ensimmäisen profeetan Joseph Smithin lihallinen jälkeläinen. Se katsoo olevansa Smithin 6. huhtikuuta 1830 perustaman "Kristuksen kirkon" (engl. "Church of Christ") seuraaja. Se ei tunnusta Brigham Youngia Smithin lailliseksi seuraajaksi, vaan katsoo kirkon syöksyneen Smithin kuoleman jälkeen vuonna 1844 "hajaannuksen vuosiin", jonka jälkeen Kristuksen kirkko järjestettiin uudelleen vuonna 1860 Smithin pojan Joseph Smith III:n noustessa kirkon profeetaksi ja johtajaksi. Kirkon mukaan myös Kristuksen yhteisö menetti valtuutensa toimia Kristuksen antamin valtuuksin, kun se luopui periaatteesta, jonka mukaan kirkon profeetan on oltava Smithin seuraaja.


title: Myöhempien aikojen pyhien jäännöskirkko

text: Jäännöskirkon profeetta Frederick Niels Larsen on Joseph Smithin suora jälkeläinen. Profeetalla on kaksi neuvonantajaa, jotka yhdessä hänen kanssaan muodostavat ensimmäisen presidenttikunnan. Lisäksi kirkolla on kahdentoista apostolin neuvosto sekä johtava piispakunta. Kirkon päämaja sijaitsee Independencessä, Missourissa, lähellä Kristuksen yhteisön ja Church of Christ (Temple Lot)-yhteisöjen päämajoja.


title: Myöhempien aikojen pyhien jäännöskirkko

text: Kirkko tunnustaa Joseph Smithin Innoitetun raamatunkäännöksen, Mormonin kirjan ja Opin ja liitot pyhiksi kirjoituksiksi. Se tunnustaa myös Smithin laatimat Uskonkappaleet kirkkoa sitovaksi opin tiivistelmäksi ja tunnustukseksi.


title: Pertti Alasuutari

text: Pertti Juhani Alasuutari (s. 18. tammikuuta 1956 Rovaniemen maalaiskunta) on suomalainen sosiologian professori Tampereen yliopistossa. Hän oli akatemiaprofessori vuosina 2009–2013.


title: Pertti Alasuutari

text: Koulutukseltaan Alasuutari on yhteiskuntatieteiden tohtori. Alasuutari on sosiologian ja kulttuurintutkimuksen keskeisiä hahmoja Suomessa ja myös kansainvälisesti tunnettu tutkija.


title: Pertti Alasuutari

text: Alasuutari valmistui ylioppilaaksi Rovaniemen lyseosta vuonna 1975, minkä jälkeen hän aloitti opinnot Oulun yliopiston teknillisessä tiedekunnassa. Hän keskeytti opinnot keväällä 1977 ja suoritti kesällä tiedotusopin perusopinnot Lapin kesäyliopistossa ja meni armeijaan, missä toimi kirjurina.


title: Pertti Alasuutari

text: Syksyllä 1978 Alasuutari aloitti sosiologian opinnot Tampereen yliopistossa. Ensimmäisen vuoden hän keskittyi kuitenkin tiedotusoppiin, sillä hän tavoitteli toimittajan uraa. Vuonna 1983 Alasuutari valmistui maisteriksi ja Westermarck-seura myönsi gradupalkinnon hänen etnografiselle tutkielmalleen "Miehisen vapauden valtakunta", joka käsitteli alkoholikulttuuria miesporukassa. Vuonna 1986 Alasuutari valmistui lisensiaatiksi ja väitteli vuonna 1990 tohtoriksi aiheenaan alkoholikulttuuri. Hän sai väitöskirjastaan Tampereen yliopiston vuosipalkinnon. Vuosina 1986–1987 Alasuutari opiskeli Kalifornian yliopistossa, Berkeleyssä.


title: Pertti Alasuutari

text: Valmistuttuaan maisteriksi Alasuutari työskenteli vuosina 1983–1984 tutkijana Alkoholitutkimussäätiössä, minkä jälkeen hän toimi Tampereen yliopiston sosiologian laitoksella assistenttina (1985–1989) ja yliassistenttina (1989–1994). Hän oli määräaikainen professori vuosina 1995–1997. Alasuutari on ollut vuodesta 1997 Tampereen yliopiston sosiologian professori. Vuosina 2009–2013 hän toimi Suomen Akatemian akatemiaprofessorina. Alasuutari on nimitetty akatemiaprofessoriksi jälleen vuoden 2016 alusta.


title: Pertti Alasuutari

text: Alasuutari on toiminut dosenttina ja luennoitsijana yliopistoissa eri puolilla maata. Lisäksi hän on toiminut lukuisissa akateemisissa johto- ja hallintotehtävissä, esimerkiksi Yhteiskuntatieteiden tutkimuslaitoksen (nykyinen Yhteiskuntatutkimuksen instituutti) johtajana (2002–2006), yhteiskuntatieteellisessä tiedekunnassa toimineen englanninkielisiä tutkintoja toteuttaneen International School of Social Sciences (ISSS) -yksikön johtajana (2006–2008) ja yhteiskuntatieteellisen tiedekunnan dekaanina (2007–2008).


title: Pertti Alasuutari

text: Keskeinen teema Alasuutarin töissä on nyky-yhteiskunnan kulttuuristen prosessien tutkiminen. Hänen tieteellinen tuotantonsa käsittelee arkielämää, mediatutkimusta, hallinnan ja globalisaation kysymyksiä sekä yhteiskuntatutkimuksen metodologiaa. Alasuutari yhdistää teoksissaan aineistolähtöisen tutkimusotteen ja inhimillistä käyttäytymistä selittävät teoriat.


title: Pertti Alasuutari

text: Alasuutarin kiinnostus sosiaalitutkimuksen metodiikkaa ja erityisesti laadullisia tutkimusmenetelmiä kohtaan näkyy monissa hänen teoksissaan ja artikkeleissaan. Alasuutarin teosta "Laadullinen tutkimus" pidetään yhtenä keskeisenä tekijänä niin sanotun lomaketutkimusmetodin syrjäytymisessä. Kirja on myydyimpiä yhteiskuntatieteellisiä oppikirjoja Suomessa. Laadullisessa analyysissään Alasuutari hakee sääntöä, jonka pitää päteä poikkeuksetta kaikkiin havaintoihin. Tämä ei tarkoita sitä, että yksilöt toimisivat jonkin nimenomaisen säännön mukaan, vaan ihmiset ottavat toiminnassaan huomioon tietyt konstitutiiviset eli merkitystä muodostavat säännöt.


title: Pertti Alasuutari

text: Tutkijanuransa alkuvaiheessa Alasuutarilla oli tutkimuksissaan selvä etnografinen perussävy. Myöhemmin hän on siirtynyt julkista keskustelua hyödyntävään tutkimukseen. Uusimmissa tutkimuksissaan Alasuutari on keskittynyt yhteiskuntaelämän kulttuurisiin ulottuvuuksiin kytkeytyvään vallankäyttöön. Teoksissaan Alasuutari esittää tutkimuksensa usein perinteisestä tutkimusraportin formaatista poiketen paremmin luettavassa muodossa. Hän kuitenkin korostaa, ettei ole kyse tieteellisen tutkimuksen keventämisestä populaarimmaksi, vaan tieteellinen argumentaatio on hyväksyttävä koko teoksen rakenneperiaatteeksi.


title: Pertti Alasuutari

text: Alasuutari on ollut Suomalaisen Tiedeakatemian varsinainen jäsen vuodesta 2004. Vuonna 2006 hänelle myönnettiin Suomen Valkoisen Ruusun ritarikunnan 1. luokan ritarimerkki. Vuonna 2014 Professoriliitto valitsi hänet Vuoden professoriksi.


title: Pertti Alasuutari

text: Alasuutari on toiminut Sosiologia-lehden toimittajana (1985–1995) ja päätoimittajana (1990–1992) sekä osallistunut useiden ulkomaisten sosiologiaa käsittelevien julkaisujen toimituskuntiin. Vuosina 2008–2012 Alasuutari toimi Westermarck-seuran puheenjohtajana.


title: Pertti Alasuutari

text:
Vuonna 2008 Alasuutari sai Suomen tietokirjailijat ry:n Oppikirjailijapalkinnon.
Alasuutarilta on julkaistu lukuisia artikkeleja kotimaisissa ja ulkomaisissa yhteiskuntatieteellisissä julkaisuissa.


title: Lambin siirtymä

text: Lambin siirtymä tarkoittaa kvanttimekaniikassa vetyatomin kahden energiatilan välistä pientä energiaeroa. Energiatilat eroavat toisistaan kvanttiluku formula_1:n arvon mukaan. Arvon ollen yhdessä formula_2 ja toisessa formula_3. Se on nimetty Willis Lambin mukaan.


title: Lambin siirtymä

text: 1947 Lamb ja Robert Retherford suorittivat kokeen, jossa he käyttivät mikroaaltotekniikkaa stimuloidakseen radio-taajuuden siirtymän vedyn energiatasojen formula_4 ja formula_5 välillä. Käyttäen Doppler-levenemän


title: Lambin siirtymä

text: vaikutusaluetta matalampia taajuuksia, se voitiin jättää huomioimatta sillä se on verrannollinen taajuuteen. Lamb ja Retherford löysivät noin 1000 MHz energiaeron tasojen formula_4 ja formula_5 välillä.


title: Lambin siirtymä

text: Vuonna 1947 Hans Bethe selitti ensimmäisenä Lambin siirtymän vedyn spektrissä ja loi pohjan modernin kvanttisähködynamiikan luomiselle. Lambin siirtymä mahdollistaa hienorakennevakio formula_8:n mittaamisen miljoonasosan tarkkuudella, joten kvanttisähködynamiikkaa voidaan testata tarkasti.


title: Bill Archer

text: William Reynolds ”Bill” Archer, Jr. (s. 2. maaliskuuta 1928 Houston) on yhdysvaltalainen poliitikko. Hän teki puoluevaihdoksen demokraatista republikaaniksi vuonna 1969.


title: Bill Archer

text: Archer opiskeli St. Thomas High Schoolissa, Ricen yliopistossa ja Texasin yliopistossa Austinissa. Hän on Korean sodan veteraani ja varsinaiselta ammatiltaan lakimies. Hän aloitti poliittisen uransa 1950-luvulla Hunters Creek Villagen valtuustossa ja pormestarina "pro tempore". Hän istui Texasin edustajainhuoneessa kaksi kautta vuosina 1967–1971.


title: Bill Archer

text: Archer istui vuosina 1971–2001 Yhdysvaltain edustajainhuoneen jäsenenä Texasin seitsemännestä vaalipiiristä. Hän on katolinen, ja hänellä on lapsia vaimonsa Sharon Sawyerin kanssa.


title: Reubin Askew

text: Reubin O’Donovan Askew (11. syyskuuta 1928 – 13. maaliskuuta 2014) oli yhdysvaltalainen demokraattisen puolueen poliitikko. Hän toimi Floridan kuvernöörinä vuosina 1971–1979 ja Yhdysvaltain neuvotteluedustajana 1979–1981.


title: Reubin Askew

text: Askew syntyi Muskogeessa, Oklahoman osavaltiossa yhtenä Leon G. Askewin ja Alberta Askewin kuudesta lapsesta. Hän muutti vuonna 1937 äitinsä kanssa Pensacolaan. Hän valmistui Pensacola High Schoolista vuonna 1946, sen jälkeen Floridan osavaltionyliopistosta ja Floridan yliopiston oikeustieteellisestä.


title: Reubin Askew

text: Askew valittiin vuonna 1958 Floridan edustajainhuoneeseen ja vuonna 1962 senaattiin; hän toimi vuosina 1969–1970 osavaltion senaatin puheenjohtajana "pro tempore". Hän palveli kuvernöörinä kaksi täyttä kautta. Hän suunnitteli vuonna 1984 presidentti- ja vuonna 1988 senaattoriehdokkuutta, mutta vetäytyi molemmista vaaleista.


title: Reubin Askew

text: Askew, presbyteeri, oli vuodesta 1956 lähtien naimisissa Donna Lou Harperin kanssa. Heille syntyi kaksi lasta.


title: Orson Bean

text: Orson Bean (s. 22. heinäkuuta 1928) on yhdysvaltalainen näyttelijä. Alkuperäiseltä nimeltään hän on Dallas Frederick Burrows.


title: Orson Bean

text: Bean syntyi Burlingtonissa, Vermontissa, ja opiskeli Cambridge High Schoolissa sekä Boston Latin Schoolissa. Hän on Calvin Coolidgen serkku. Hänet muistetaan kenties parhaiten peliohjelmista "To Tell The Truth" ja "Match Game".


title: Orson Bean

text: Bean esiintyi usein "The Tonight Show'ssa", "Mary Hartman, Mary Hartmanissa" ja "Fernwood 2 Nightissä". Hän esitti Loren Brayta sarjassa "Tohtori tuli kaupunkiin" koko sen viisivuotisen historian ajan 1990-luvulla. 2000-luvulla hänellä oli osa sarjassa "Normal, Ohio". Vuonna 2004 Bean esiintyi sarjan Todistettavasti syyllinen yhdessä jaksossa. Vielä 2010-luvun taitteessa Bean näytteli Roy Benderiä sarjassa Täydelliset naiset.


title: Orson Bean

text: Broadwaylla Orson Bean tunnetaan mm. "Will Success Spoil Rock Hunterista" (1955). Hän esiintyi myös "Subways Are For Sleepingissa" (1961), joka toi hänelle Tony-ehdokkuuden. Hän kuului Hollywoodin mustalle listalle jonkin aikaa 1950-luvulla.


title: Orson Bean

text: Bean tunnetaan myös elokuvista; hänellä oli rooli esimerkiksi "Erään murhan anatomiassa" (1959). Hän on ollut kolmesti naimisissa, tällä hetkellä vuodesta 1993 näyttelijätär Alley Millsin kanssa.


title: Robert Bergland

text: Robert Selmer ("Bob") Bergland (22. heinäkuuta 1928 – 9. joulukuuta 2018) oli yhdysvaltalainen demokraattisen puolueen poliitikko. Hän kasvoi minnesotalaisella maatilalla lähellä Roseauta ja opiskeli Minnesotan yliopistolla.


title: Robert Bergland

text: Bergland aloitti Yhdysvaltain edustajainhuoneessa Minnesotan seitsemännestä vaalipiiristä 3. tammikuuta 1971; hän voitti vuoden 1970 vaaleissa republikaanivastustajansa Odin Langenin. Hän jätti edustajainhuoneen 22. tammikuuta 1977, kun Jimmy Carter nimitti hänet Yhdysvaltain maatalousministeriksi.


title: Robert Bergland

text: Bergland oli naimisissa Helen Grahnin kanssa. Parilla on kaksi tytärtä – Dianne ja Linda – sekä viisi poikaa: Stevan, Jon, Allan, William ja Franklyn.


title: William Peter Blatty

text: William Peter Blatty (7. tammikuuta 1928 New York – 12. tammikuuta 2017) oli yhdysvaltalainen kirjailija ja käsikirjoittaja sekä elokuvaohjaaja ja -tuottaja. Hän kirjoitti romaanin "Manaaja" (1971) sekä siitä tehdyn elokuvaversion (1973), josta hän sai parhaan sovitetun käsikirjoituksen Oscar-palkinnon.


title: William Peter Blatty

text: Blatty syntyi New Yorkissa libanonilaiseen perheeseen ja opiskeli Georgetownin yliopistossa. Hänen muita teoksiaan "Manaajan" ohella on muun muassa "Laukaus pimeässä" (1964). Hänen kirjoittamansa on niin ikään romaani "Paholaisleegio" (1983), joka toimi pohjana elokuvalle "Manaaja III" (1990). Kirjailija sivuutti täysin "n" (1977), menestyskauhuelokuvansa ensimmäisen jatko-osan, jota hän ei ollut mukana työstämässä. Myös hänen vuonna 1980 ohjaamansa, käsikirjoittamansa ja tuottamansa "Yhdeksäs aisti", joka perustuu hänen kirjoittamaansa romaaniin, sisältää viittauksia "Manaajaan".


title: William Peter Blatty

text: Blattyn omaelämäkerta "I’ll Tell Them I Remember You" on vuodelta 1973. Hänen puolisonsa oli vuodesta 1983 Julie Alicia Witbrodt, jonka kanssa hänellä oli kolme poikaa ja kolme tytärtä.


title: Karlheinz Böhm

text: Karlheinz Böhm (16. maaliskuuta 1928 Darmstadt – 29. toukokuuta 2014 Grödig) oli itävaltalainen näyttelijä.


title: Karlheinz Böhm

text: Böhm on kapellimestari Karl Böhmin poika. Hänet tunnetaan parhaiten keisari Frans Joosefin roolista "Sissi"-trilogiassa (1955–1957) sekä pääosastaan Michael Powellin elokuvassa "Kurkistelija" ("Peeping Tom", 1960). Rainer Werner Fassbinderin "Effi Briestissä" (1973) hän esittää Wullersdorfia.


title: Karlheinz Böhm

text: Böhm oli naimisissa neljästi. Viimeisin avioliitto etiopialaisen Almaz Böhmin kanssa oli voimassa vuodesta 1991. Näyttelijä Katharina Böhm on hänen tyttärensä.


title: Karlheinz Böhm

text: Böhm oli aktiivisesti mukana hyväntekeväisyystyössä siitä alkaen kun hän perusti "Menschen für Menschen" -järjestön vuonna 1981.


title: Dolores Hope

text: Dolores Hope, o.s. DeFina (27. toukokuuta 1909 – 19. syyskuuta 2011) oli yhdysvaltalainen laulaja, viihdetaiteilija ja hyväntekeväisyyden harrastaja.


title: Dolores Hope

text: Hope syntyi ja kasvoi New Yorkissa. Hänellä on italialaisia ja irlantilaisia sukujuuria. Hän tutustui vuonna 1933 Bob Hopeen, jonka kanssa hän meni naimisiin vuonna 1934. Pari vietti yhdessä Bobin 100-vuotispäivää 29. toukokuuta 2003, mutta miehen terveys alkoi heiketä nopeasti, ja hän kuoli 27. heinäkuuta.


title: Dolores Hope

text: Hopeilla oli neljä adoptoitua lasta: Eleanora, Anthony, Linda ja Kelly. Heidän 69-vuotinen avioliittonsa on Hollywoodin historian pisimpiä. Pari teki keskenään taiteellista yhteistyötä aina 1940-luvulta saakka.


title: Dolores Hope

text: Dolores Hopella on tähti Hollywood Walk of Famella, ja katu Bronxissa on nimetty hänen mukaansa.


title: Mitch Miller

text: Mitchell William "Mitch" Miller (4. heinäkuuta 1911 – 31. heinäkuuta 2010) oli yhdysvaltalainen muusikko ja merkittävä musiikkialan taustavaikuttaja.


title: Mitch Miller

text: Miller syntyi juutalaiseen perheeseen Rochesterissa, New Yorkissa, ja valmistui Eastman School of Musicista. Hän toimi vuosina 1930–1940-luvuilla sessiomuusikkona; hän oli kuitenkin monipuolinen taiteilija, ja hän levytti myös oboistina/englannintorvensoittajana Sibeliuksen "Tuonelan joutsenen" ja Mozartin oboekonserton.


title: Mitch Miller

text: Miller työskenteli 1940-luvun lopulla Mercury Recordsille ja sen jälkeen 1960-luvulle saakka Columbia Recordsille. Hän kiinnitti levy-yhtiöön muun muassa sellaiset artistit kuin Frankie Lainen, Johnnie Rayn, Ray Conniffin, Percy Faithin, Johnny Mathisin, Tony Bennettin ja Guy Mitchellin. Lisäksi hän ohjasi esimerkiksi Doris Dayn, Dinah Shoren ja Jo Staffordin uria.


title: Mitch Miller

text: Miller perusti vuonna 1950 Mitch Miller and the Gang -yhtyeen, jonka suurimpia hittejä ovat ”Tzena, Tzena”, ”The Yellow Rose of Texas” ja ”Colonel Bogey March”. Hän pyöritti 1960-luvulla omaa televisioshow'taan ("Sing Along with Mitch"). Hänelle on myönnetty Grammyn "Lifetime Achievement Award" vuonna 2000. Hänellä on tähti Hollywood Walk of Famella.


title: Pandion I

text: Pandion I () oli kreikkalaisessa mytologiassa Ateenan myyttinen kuningas, Erikhthonioksen ja Praksithean poika. Vaimonsa Zeuksippen, joka oli hänen äitinsä sisko, kanssa heillä oli tyttäret Prokne ja Filomela sekä kaksoisveljet Erekhtheus ja Butes. Apollodoroksen mukaan Demeter ja Dionysos saapuivat Attikaan Pandioniin hallituskaudella Ilmeisesti Pandionin mukaan myös nimettiin Attikan Pandionis-fyle, koska sekä Ateenassa että Delfoissa oli fyleille nimensä antaneita eponyymejä heeroksia esittänyt veistosryhmä, ja Pandion oli näiden joukossa. Kyseessä saattoi kuitenkin olla myös Pandion II.


title: Pandion I

text: Rajariitojen kärjistyttyä sodaksi Theban kuninkaan Labdakoksen kanssa Pandion sai liittolaisen Traakian Tereuksesta. Kiitokseksi avusta Pandion antoi tyttärensä Proknen Tereukselle puolisoksi.


title: Pandion I

text: Pandionin kuoleman jälkeen hänen poikansa Erekhtheus seurasi häntä valtaistuimelle. Buteksesta puolestaan tuli Pallas Athenen ja Poseidonin ylipappi.


title: ASLA-Fulbright-stipendi

text: ASLA-Fulbright-stipendi on ASLA-Fulbright Graduate Grants -ohjelmasta suomalaisille jatko-opiskelijoille myönnettävä stipendi jatko-opiskeluun tai tutkimukseen Yhdysvalloissa. Sen myöntää Fulbright Center.


title: ASLA-Fulbright-stipendi

text: Stipendin suuruus on 15 000 tai 28 000 dollaria. Stipendin ohella ohjelmaan kuuluu lisäetuuksia ja ohjelmapalveluita, kuten vakuutus, henkilökohtainen neuvonta sekä tutustuttaminen amerikkalaiseen kulttuuriin, opiskelujärjestelmään ja tuleviin opintoihin Yhdysvalloissa.


title: ASLA-Fulbright-stipendi

text: Fulbright-ohjelma perustuu Yhdysvaltain kongressin vuonna 1946 säätämään lakiin, jolla tulot Yhdysvaltojen toisen maailmansodan ylijäämävarastojen myynnistä sijoitettiin kansainväliseen stipendiaattitoimintaan. Suomi liittyi ohjelmaan vuonna 1952. Lain aloitteentekijänä oli J. William Fulbright.


title: ASLA-Fulbright-stipendi

text: ASLA-stipendi (Amerikan Suomen lainan apuraha) oli puolestaan Yhdysvalloissa 1949 säädettyyn lakiin perustunut apurahajärjestelmä, johon käytettiin Suomen Yhdysvalloilta vuonna 1919 saaman lainan korot ja lyhennykset vuoteen 1984, jolloin laina oli maksettu takaisin.


title: ASLA-Fulbright-stipendi

text: ASLA-stipendi jakaantui neljään eri stipendimuotoon:


title: ASLA-Fulbright-stipendi

text: ASLA-stipendien merkitys oli suurimmillaan 1950- ja 1960-luvulla, jolloin Yhdysvalloista tuli stipendiaattien mukana Suomeen "tuotannon rationalisoinnin" aate. Vuosina 1950–1965 arviolta 1 700 suomalaista opiskeli Yhdysvalloissa ASLA-stipendin turvin.


title: Art Linkletter

text: Gordon Arthur Kelly eli Art Linkletter (17. heinäkuuta 1912 – 26. toukokuuta 2010) oli yhdysvaltalainen viihdetaiteilija. Hänellä on tähti Hollywood Walk of Famella, ja puhutulla äänitteellään "We Love You Call Collect" hän on voittanut Grammy-palkinnon. Hänelle myönnettiin vuonna 2003 Daytime Emmyn "Lifetime Achievement Award".


title: Art Linkletter

text: Linkletter syntyi Moose Jawissa, Saskatchewanissa, Kanadassa. Hän tuli tunnetuksi "House Party"- ja "People Are Funny" -ohjelmien juontajana. Hän oli niinkin myöhään kuin vuosina 1998–2000 mukana juontamassa ohjelmaa "Kids Say the Darndest Things".


title: Art Linkletter

text: Omaelämäkertateoksessaan "Confessions of a Happy Man" (1960) Linkletter tunnusti, että hänet oli lapsena adoptoitu luonnollisten vanhempien hylättyä hänet jo muutamassa viikossa. Hän on valmistunut San Diego State Universitysta. Hän on ollut vuodesta 1935 naimisissa Lois Foersterin kanssa, ja hän oli Walt Disneyn läheinen ystävä.


title: Art Linkletter

text: Linkletter menetti viidestä lapsestaan kaksi jo varhain. 20-vuotias tytär Diane teki itsemurhan 4. lokakuuta 1969, ja poika Robert kuoli liikenneonnettomuudessa.


title: Art Linkletter

text: Linkletter avasi vuonna 2005 "Happiest Homecoming on Earth" -juhlan Disneylandin 50-vuotisen historian kunniaksi. Hänet on nimetty Disney-legendaksi.


title: Lou Jacobi

text: Lou Jacobi (28. joulukuuta 1913 – 23. lokakuuta 2009) oli kanadalainen näyttelijä. Hänen tunnetuimpia elokuviaan ovat "Anne Frankin päiväkirja" (1959), "Irma la Douce – pikku pariisitar" (1963), "Mitä kaikkea oletkaan aina halunnut tietää seksistä, mutta et ole rohjennut kysyä" (1972) ja "Rakkauden yhtälö" (1995).


title: Lou Jacobi

text: Jacobi syntyi Torontossa, Ontariossa, Fay ja Joseph Jacobin pojaksi. Hänet otettiin 27. toukokuuta 1999 Canada's Walk of Fameen.


title: Lou Jacobi

text: Jacobi oli juutalainen.


title: J. William Fulbright

text: James William Fulbright (s. 9. huhtikuuta 1905 Sumner, Missouri Yhdysvallat – 9. helmikuuta 1995 Washington (DC)) oli yhdysvaltalainen poliitikko, demokraattisen puolueen jäsen.


title: J. William Fulbright

text: Fulbright valittiin kongressin edustajainhuoneeseen 1943 ja senaattiin 1945. Hän toimi senaatin ulkoasiainvaliokunnan puheenjohtajana 1959–1974. Hänen aloitteestaan perustettiin 1946 Fulbrightin opintorahasto, jonka varat ovat peräisin toisen maailmansodan ylijäämätavaroiden myynnistä saaduista tuloista. Varoista myönnetään apurahoja jatko-opiskelijoiden opiskelijavaihtoon.


title: Sinikka Laine

text: Sinikka Laine (nyk. Sinikka Laine-Törmänen) (s. 17. lokakuuta 1945 Riihimäki) on suomalainen kirjailija, joka on kirjoittanut erityisesti nuortenkirjallisuutta. Hän on julkaissut kymmenen nuortenkirjaa vuosina 1982–1996. Laineen esikoisteos "Ohari" ilmestyi WSOY:n kustantamana vuonna 1982 kuuden vuoden kirjoittamisen jälkeen. Ennen esikoisteoksen julkaisemista Laine oli kirjoittanut runoja ja saanut J. H. Erkon runokilpailussa 3. palkinnon vuonna 1972.


title: Sinikka Laine

text: Laine on saanut useita kirjallisuuspalkintoja ja hänen vuonna 1986 ilmestynyt teoksensa "Tyttö tuulesta, poika pimeästä" sai Valtion kirjallisuuspalkinnon.


title: Sinikka Laine

text: Laineen teemoja ovat olleet muun muassa rakkaus, perhe sekä äidit ja tyttäret. Lisäksi hän on usein kuvannut pohjoissuomalaista pikkukaupunkia, jonka voi tunnistaa Ouluksi ja hänen romaaneihinsa sisältyy oululaista ajankuvaa.


title: Sinikka Laine

text: Laine syntyi Riihimäellä, asui nuoruusvuosinaan Hausjärvellä ja muutti Ouluun vuonna 1967. Hän työskenteli pitkään kolmiokirjassa toimittajana ja muun muassa nuortenlehti SinäMinän päätoimittajana vuosina 1980–1982. Laine on naimisissa kuvataiteilija Veikko Törmäsen kanssa ja asuu Oulun Pikisaaressa.


title: Päivi Kärkkäinen

text: Päivi Irmeli Kärkkäinen (o.s. "Nummi", s. 30. tammikuuta 1955 Tampere) toimi Suomen Kansallisoopperan ja -baletin pääjohtajana vuosina 2007–2018. Ennen pääjohtajakauttaan hän työskenteli pitkään Yleisradiossa.


title: Päivi Kärkkäinen

text: Kärkkäinen suoritti puheopin tutkinnon vuonna 1975 ja valmistui filosofian maisteriksi vuonna 1979 ja logonomiksi vuonna 1980. Hän valmistui filosofian lisensiaatiksi vuonna 1985 Tampereen yliopistosta pääaineinaan suomen kieli ja tiedotusoppi. Hän jatkoi opintojaan ASLA-Fulbright-stipendiaattina Ohion valtionyliopistossa Yhdysvalloissa 1988–1989 ja täydensi opintojaan vuonna 2000 suorittamalla Helsingin kauppakorkeakoulussa JOKO-johtamiskoulutusohjelman.


title: Päivi Kärkkäinen

text: Kärkkäinen työskenteli Tampereen yliopiston tuntiopettajana 1977–1978 ja amanuenssina sekä lehtorina 1978–1991. Ylellä hän toimi TV2:n freelancetoimittajana ja -juontajana 1986–1988, toimittajana 1991–1994, ohjelmistopäällikkönä 1994–2001 ja ohjelmajohtajana 2002–2006. Hän työskenteli asia- ja kulttuuriohjelmien ohjelmistopäällikönä vuosina 2006–2007. Syyskuussa 2007 Kärkkäinen nimitettiin Suomen Kansallisoopperan pääjohtajaksi Erkki Korhosen erottua tehtävästä. Hän aloitti tehtävässä joulukuussa 2007. Kärkkäinen jää eläkkeelle keväällä 2018. Hänen seuraajansa Gita Kadambi aloitti tammikuussa 2018.


title: Päivi Kärkkäinen

text: Kärkkäinen oli Suomen elokuvasäätiön hallituksen jäsen 1999–2001.


title: LaTasha Jenkins

text: LaTasha Jenkins (s. 19. joulukuuta 1977) on yhdysvaltalainen pikajuoksija. Hän saavutti hopeaa vuoden 2001 sisäratojen maailmanmestaruuskilpailuissa 200 metrin matkalla ja pronssia vuoden 2001 yleisurheilun maailmanmestaruuskilpailuissa Edmontonissa 200 metrin matkalla.


title: LaTasha Jenkins

text: Jenkins on maailmanennätyksen haltija 4×200 metrin viestijuoksussa ajalla 1.27,46. Aika juostiin 29. huhtikuuta 2000 Philadelphiassa ja muut joukkueen jäsenet olivat LaTasha Colander-Richardson, Nanceen Perry ja Marion Jones. Matka on kuitenkin harvinainen, eikä kuulu kansainvälisten kilpailujen ohjelmaan.


title: Nenäpäivä

text: Nenäpäivä on Nenäpäivä-säätiön (ent. Ylen Hyvä Säätiön) järjestämä varainkeruu- ja tiedotuskampanja, joka viihteen ja huumorin keinoin pyrkii auttamaan kehitysmaiden lapsia, lisäämään globaalia oikeudenmukaisuutta ja tasa-arvoa. Noin kuukauden mittainen kampanja järjestetään vuosittain loka-marraskuussa. Nenäpäivä-kampanja huipentuu Ylen Nenäpäivä-show'hun.


title: Nenäpäivä

text: Varainkeruukampanja järjestettiin Suomessa ensimmäistä kertaa lokakuussa 2007, jolloin keräys tuotti yli 1,6 miljoonaa euroa. Vuonna 2011 Nenäpäivän tuotto rikkoi kahden miljoonan euron rajan, ja vuonna 2012 kampanja keräsi yli 2,2 miljoonaa euroa. Vuoden 2013 keräys tuotti yli 3,16 miljoonaa euroa ja vuoden 2014 keräys tuotti 3,69 miljoonaa euroa. Vuonna 2015 kampanja keräsi noin 2,95 miljoonaa euroa ja vuonna 2016 noin 2,8 miljoonaa euroa.


title: Nenäpäivä

text: Nenäpäivä-säätiön toiminnassa on mukana yhdeksän järjestöä: Suomen Punainen Risti (SPR), Kirkon Ulkomaanapu, Suomen UNICEF, Pelastakaa Lapset, Plan Suomi, Suomen Lähetysseura, Fida International, Solidaarisuus ja Suomen Ammattiliittojen Solidaarisuuskeskus (SASK). Yleisradio tukee Nenäpäivää ohjelmatoiminnallaan.


title: Nenäpäivä

text: Nenäpäivän esikuva on BBC:n ja Comic Reliefin luoma "Red Nose Day", jota on järjestetty Iso-Britanniassa vuodesta 1988. Nenäpäivän tunnus on punainen nenä.


title: Nenäpäivä

text: Nenäpäivän visiona on Suomi, jossa jokainen edistää maailman lasten ihmisarvoisen elämän toteutumista. Vuosittain sadat tuhannet suomalaiset antavat oman panoksensa Nenäpäivän kautta maailman lasten auttamiseksi lahjoittamalla ja tukemalla Nenäpäivän tekemää työtä. Nenäpäivä-keräyksen varoilla yhdeksän järjestöä tekee pitkäjänteisesti työtä lasten oikeuksien - koulutuksen, terveyden, turvan ja ravinnon saannin - edistämiseksi. Työllä saadaan aikaan kestäviä tuloksia, joista hyötyvät lasten perheiden lisäksi ympäröivät yhteisöt. Nenäpäivä ja järjestöt auttavat vuosittain tuhansia lapsia Afrikassa, Aasiassa ja Etelä-Amerikassa.


title: Nenäpäivä

text: Nenäpäivä-kampanja huipentuu vuosittain Yle TV2 -kanavalla Nenäpäivä-show'hun. Nenäpäivä-show'ssa nähdään joukko Suomen tunnettuja julkisuuden henkilöitä, artisteja, koomikoita ja näyttelijöitä, jotka kaikki osallistuvat lähetyksen tekoon maailman lasten hyväksi.


title: Nenäpäivä

text: Viisituntisen lähetyksen aikana nähdään tarinoita Nenäpäivän avunsaajista, live-musiikkiesityksiä ja hauskoja sketsejä.


title: Tertiäärilähde

text: Tertiäärilähde on tiedonlähteiden laji, joka voi olla tiivistelmä, koonti tai kokoelma alkuperäislähteistä ja ennen kaikkea niihin viittaavista lähteistä


title: Tertiäärilähde

text: Tertiäärilähteiden avulla voidaan paikallistaa primääri- tai sekundäärilähteitä. Bibliografioiden bibliografiat ovat tertiäärilähteitä, koska bibliografiat ovat sekundäärilähteitä.


title: Tertiäärilähde

text: Primääri- ja sekundäärilähteiden ero on vakiintunut historiankirjoituksessa, kun tas ero näiden lähteiden ja tertiäärilähteiden välillä on toisarvoisempi ja on olennaisempi tieteelliselle tutkimustyölle kuin itse julkaistulle sisällölle.


title: Tertiäärilähde

text: Tyypillisiä tertiäärilähteitä ovat bibliografia, kirjallisuusluettelot, kirjastoluettelot, hakemistot, suosituslistat ja katsausartikkelit. Ensyklopediat ja käsikirjat ovat esimerkkejä aineistosta, jotka ovat sekä sekundääri- että tertiäärilähteitä, ja ne esittävät toisaalta kommentointia, analyyseja ja toisaalta pyrkivät tarjoamaan yleiskatsauksen aihetta käsittelevästä tarjolla olevasta aineistosta.


title: Tertiäärilähde

text: Primäärilähde taas esittelee aineistoa, joka on peräisin ilmiön ensi käden todistajalta, ja sekundäärilähde yleensä tarjoaa primäärilähteiden tulkintaa, kommentointia, analyysia ja kritiikkiä.


title: Haukijärven koulu

text: Haukijärven kansakoulu oli Hämeenkyrön Haukijärven kylään vuonna 1898 perustettu koulu. Ensimmäiset vuotensa koulu toimi nykyisen tontin naapurissa sijainneen Suojan pirtissä. Yläkoulurakennus valmistui nykyiselle tontille vuonna 1902 ja alakoulurakennus vuonna 1941 (laajennus 1954). Koulun kaikkien aikojen tunnetuin oppilas lienee siellä koulunkäyntinsä aloittanut myöhempi Nobel-palkittu kirjailija F. E. Sillanpää. Koulun toiminta päättyi kevätlukukauden 2009 lopussa. Nykyisin tiloissa toimii Arteles Creative Center.


title: Työvalmentaja

text: Työvalmentaja on erityistyöllistämisen yksiköissä ja sosiaalisissa yrityksissä toimiva valmentaja, joka tukee asiakkaiden/valmentautujien työkykyä vastaten osaltaan yksikön tuotannollisesta toiminnasta. Kuntoutuksen terminologiassa ja palveluvalikoimassa on myös työhönvalmentaja ja työhönvalmennuksen käsite. Työhönvalmennus on jossain määrin etäämpänä tavoitteena olevasta työpaikasta ja työtehtävästä eikä työhönvalmentaja suoranaisesti vastaa työnantajalle tuotannollisen tuloksen saavuttamisesta. Teoreettisesti perusteltavissa oleva ero työvalmennuksen ja työhönvalmennuksen välillä ei usein kuitenkaan toteudu käytännössä.


title: Työvalmentaja

text: Työhönvalmennus on kuulunut ammatillisen kuntoutuksen lakisääteisiin palveluihin 1960-luvun lopulta alkaen. Määrällisesti toiminta on jäänyt kuitenkin hyvin vähäiseksi, vaikka hyvin yleisesti ajatellaan, että työhön kuntoutuminen tapahtuu tehokkaimmin aidoissa työtehtävissä tarpeellisella valmennuksella ja tuella. Perinteisessä kuntoutusmallissa kuntoutustutkimus johtaa ensin työkokeiluun ja työkokeilu työhönvalmennukseen, josta sitten työllistytään avoimille työmarkkinoille. Työhön kuntoutumisen tultua yhä vaikeammaksi ja perinteisten kuntoutusmenetelmien menettäessä vaikuttavuuttaan, syntyi voimakas tarve kiinteyttää ammatillisen kuntoutuksen ja työelämän yhteyttä. Työvalmennus on selkeä esimerkki tästä pyrkimyksestä ja työvalmentaja on tavoitteen kannalta keskeinen asiantuntija ja tukihenkilö.


title: Työvalmentaja

text: Kuntoutuspalveluja säätelevän järjestelmän ymmärtämiseksi on hyvä pitää erossa toisistaan Kuntoutusjärjestelmät (työhallinto, sosiaali- ja terveydenhuolto, Kela, työeläkelaitokset, Vakuutuskuntoutus VKK) soveltavat toisistaan hieman poikkeavia periaatteita hankkimiensa palvelujen suhteen. Työvalmentajan tehtävien kohdalla tämä tarkoittaa sitä, että palvelut voidaan hankkia laitokselta tai yritykseltä, jolloin palveluja toteuttavien henkilöiden ammatillinen koulutus on ehkä vain erilaisten yleisten laatukriteerien mukaista; ostetaan työvalmennusta. Jos taas palvelut hankitaan yksityiseltä ammatinharjoittajalta tai tehtävään sopivaksi määritellyltä ammattihenkilöltä jostakin organisaatiosta, edellytyksenä voi olla, että tehtävän suorittaa nimenomaan työvalmentajakoulutuksen saanut henkilö; ostetaan työvalmentajan aikaa ja asiantuntemusta.


title: Työvalmentaja

text: Mika Ala-Kauhaluoma on väitöskirjassaan Toimeenpanon ratkaisuja ja arvioinnin haasteita jakanut vajaakuntoisten työllistämisen viime vuosien palveluinnovaatiot kahteen tyyppiin: Kelan kuntoutuslain (566/2005) mukaan Kela järjestää ammatillisena kuntoutuksena muun muassa työklinikassa tai muussa vastaavassa laitoksessa taikka erityisistä syistä henkilökohtaisena palveluna annettavaa työhön valmennusta. Kohdassa viimeisenä mainittu mahdollisuus – ”henkilökohtaisena annettava työhön valmennus” – voisi tarkoittaa työvalmentajapalvelun käyttöä, mutta tämä lainkohta on jäänyt kuolleeksi kirjaimeksi. Kela siis käyttää lähinnä laitosten palveluja.


title: Työvalmentaja

text: Julkisesta työvoimapalvelusta annetun lain (1295/2002) mukaan työhallinnon ammatillisen kuntoutuksen palveluihin kuuluu ”työhönsijoituksen ja työssäpysymisen tukemiseksi työkunnon tutkimuksia, asiantuntijalausuntoja ja –konsultaatioita, työ- ja koulutuskokeiluja, tutustumiskäyntejä ammattioppilaitoksissa, työhön valmennusta ja työkokeiluja.” Tämän kohdan mukaista työhön valmennusta voidaan hankkia myös työvalmentajapalveluna. Työvoimatoimistot käyttävät yhä enemmän työvalmentajapalveluita.


title: Työvalmentaja

text: Lain 8 luvun 1 §:n mukaan ”työvoimatoimisto voi osoittaa työttömän työnhakijan hänen suostumuksellaan työelämävalmennukseen työelämään paluun tukemiseksi sekä työhönsijoittumisen ja ammattitaidon edistämiseksi.” Työvalmentaja voi olla tällaisen ryhmämuotoisen työelämävalmennuksen toteuttaja.


title: Työvalmentaja

text: Ala-Kauhaluoma kuvaa työvalmentajan tehtäväkenttää seuraavalla tavalla: ”Työvalmentajan tehtävät sijoittuvat osaksi uusiutuvaa ammatillisen kuntoutuksen kenttää. Sosiaalipoliittisesti tarkasteltuna työvalmentajan työ määrittyy sosiaalipalveluksi, joka auttaa ja tukee vajaakuntoista (työ)elämän käänteissä. Työvalmentajan tuki ja ohjaus toteutetaan projekteissa työllistyjän tilanteesta ja tuen tarpeesta riippuen joko aktiivisesti työpaikalla tai vaihtoehtoisesti työpaikan ja työajan ulkopuolella. ... Työvalmennuksen malleja hyödyntäneet käytännöt perustuvat henkilökohtaiseen tukeen sekä työntekijän ja työnantajan tarpeiden mukaan räätälöityihin palveluihin. Työllistymisen tukemiseen liitetään uudella tavalla yksilöllistä palveluohjausta, työpaikoilla tapahtuvaa ammatillista kielivalmennusta sekä työnantajalle ja työyhteisölle suunnattuja palveluita.


title: Työvalmentaja

text: Työvalmennuksen sisällön valtakunnallisesta kehittämisestä ja ammatillisesta koulutuksesta on suurelta osin vastannut Kuntoutussäätiö yhdessä eri yliopistojen täydennyskoulutuskeskusten kanssa. Erikoistutkija Kristina Härkäpään johdolla kehitettiin vuosina 1995–97 Euroopan sosiaalirahaston rahoittamassa Employment-Horizon –hankkeessa uusia työllistämisen toimintamalleja. Hankkeen yhteydessä laadittiin 18 opintoviikon työvalmentajakoulutus Helsingin, Joensuun, Lapin ja Oulun yliopistojen täydennyskoulutuskeskusten kanssa. Opintoaineisto on julkaisu erityisenä TRADES-Diploma –oppimateriaalina. Ensimmäinen koulutus toteutettiin Seinäjoella Tampereen yliopiston täydennyskoulutuskeskuksen ohjelmana. Opintojaksojen teemat olivatOpintojen palautteen mukaan lisäksi tarvittiin tietoja seuraavilta aloilta:


title: Työvalmentaja

text: sosiaalisten taitojen oppiminen


title: Työvalmentaja

text: Uusin TRADES-koulutus (23 op) on suunniteltu toteutettavaksi Itä-Suomen yliopiston Koulutus- ja kehittämispalvelu Aducaten ja Kuntoutussäätiön yhteistyönä vuonna 2015 - 2016 Joensuussa.


title: Matti Tapio

text: Matti Tapio Johansson (käytti taiteilijanimeä Matti Tapio; 27. syyskuuta 1926 Helsinki – 12. joulukuuta 1978 Tampere) oli suomalainen ohjaaja, näyttelijä ja teatterinjohtaja.


title: Matti Tapio

text: Tunnetuin Tapion ohjaustöistä oli vuonna 1978 valmistunut TV2:ssa esitetty dokumenttipohjainen näytelmäsarja "Sodan ja rauhan miehet", jossa kuvattiin arkistolähteisiin sekä aikalais- ja asiantuntijahaastatteluihin pohjautuen Suomen ulkopoliittista kehitystä 1930-luvun loppupuolelta jatkosodan alkuun. Sarja, jonka käsikirjoituksen Matti Tapio oli myös tehnyt, herätti aikanaan voimakasta keskustelua.


title: Matti Tapio

text: Muita Tapion ohjaustöitä olivat televisiosarja "Hilma" (1969), näyttelijä Tauno Palosta tehty televisiodokumentti "Elän tätä päivää – lähikuva näyttelijä Tauno Palosta" (1973), televisiosarja "Oi kallis kaupunki" (1975) ja televisionäytelmä "Kaksi ruplan rahaa" (1976). Tapio esiintyi myös näyttelijänä monissa elokuvissa, muun muassa televisioelokuvassa "Manillaköysi" (1976) ja Matti Kassilan elokuvassa "Vodkaa, komisario Palmu" (1969).


title: Matti Tapio

text: Tapio työskenteli Oulun kaupunginteatterin johtajana vuosina 1957–1959.


title: Edoardo Mangiarotti

text: Edoardo Mangiarotti (7. huhtikuuta 1919 Renate – 25. toukokuuta 2012 Milano) oli italialainen miekkailija ja olympiavoittaja. Hän voitti olympiakultaa sekä kalvalla että floretilla ja on eniten olympiamitaleja voittanut miekkailija.


title: Edoardo Mangiarotti

text: Edoardo Mangiarotti voitti olympiakultaa jo 17-vuotiaana kalvan joukkuekilpailussa Berliinissä 1936. Seuraavissa olympiakisoissa, Lontoossa 1948, Italian kalpajoukkue jäi hopealle mutta voitti kolmissa seuraavissa kisoissa kultaa. Kalvan henkilökohtaisessa kilpailussa Mangiarotti sai pronssia Lontoossa 1948 ja Melbournessa 1956. Kultaa hän voitti Helsingissä 1952, jolloin hopealle sijoittui hänen isoveljensä Dario Mangiarotti.


title: Edoardo Mangiarotti

text: Edoardo Mangiarotti aloitti miekkailu-uransa floretilla, mutta täytettyään 15 vuotta hänen isänsä, kuuluisa miekkailunopettaja Giuseppe Mangiarotti alkoi valmentaa häntä kalpamiekkailijaksi. Kuitenkin myös floretilla Edoardo saavutti neljä olympiamitalia joukkuekilpailussa ja yhden henkilökohtaisen hopeamitalin. Edoardo Mangiarotti oli alun perin oikeakätinen, mutta hänen isänsä opetti hänet ottelemaan vasenkätisenä koska katsoi siitä olevan etua otteluissa. Henkilökohtaisen maailmanmestaruuden Mangiarotti voitti kahdesti.


title: Edoardo Mangiarotti

text: Mangiarottin isä Giuseppe-isä ja Carola-tytär olivat molemmat olympiatason miekkailijoita ja Dario-veli saman lajin olympiavoittaja. Mangiarotti kuoli toukokuussa 2012 kotonaan Milanossa.


title: Henrik Leijona

text: Henrik Leijona (; 1129 tai 1130 – 6. elokuuta 1195 Braunschweig) oli Saksin herttua (nimellä Henrik III) vuosina 1142–1180 ja Baijerin herttua (nimellä Henrik XII) vuosina 1156–1180. Hän oli Pyhän saksalais-roomalaisen keisarikunnan keisarin Fredrik I Barbarossan tärkeimpiä sotapäälliköitä, mutta ajautui lopulta tämän kanssa riitoihin, joten keisari riisti vuonna 1180 häneltä hänen molemmat herttuakuntansa. Henrik Leijonaa pidetään myös Münchenin kaupungin perustajana.


title: Henrik Leijona

text: Henrik Leijona oli Welf-sukuun kuuluneen Baijerin ja Saksin herttuan Henrik X Ylpeän ainoa poika. Hänen äitinsä Gertrud Saksilainen oli keisari Lothar III:n tytär. Welfien ja Hohenstaufenin suvun kilpailun vuoksi Hohenstaufen-sukuinen keisari Konrad III riisti vuonna 1138 Henrik Ylpeältä tämän molemmat herttuakunnat ja julisti hänet valtakunnankiroukseen. Henrik Ylpeä kuoli seuraavana vuonna. Toukokuussa 1142 Frankfurtissa pidetyillä valtiopäivillä Henrik Leijonalle palautettiin toinen hänen isänsä läänityksistä eli Saksin herttuakunta sillä ehdolla, että hän tunnusti Baijerin herttuakunnan kuulumisen isäpuolelleen, Itävallan rajakreivi Henrik II Jasomirgottille, jolle keisari Konrad oli jo ehtinyt luovuttaa sen. Tultuaan vuonna 1147 täysi-ikäiseksi Henrik Leijona vaati itselleen myös Baijeria ja yritti vuonna 1151 huonolla menestyksellä vallata sen.


title: Henrik Leijona

text: Vuonna 1152 keisarikunnan johtoon tuli Henrik Leijonan Hohenstaufen-sukuinen serkku Fredrik Barbarossa, joka päätti solmia rauhan Welfien kanssa. Henrik Leijona osallistui armeijansa kanssa Fredrik Barbarossan ensimmäiseen Italian-sotaretkeen 1154–1155 ja tukahdutti Fredrikin keisariksi kruunaamisen yhteydessä kansannousun Roomassa. Keisari tunnusti Henrik Leijonan oikeuden Baijeriin, jonka tämä pääsi viimein ottamaan haltuunsa syyskuussa 1156. Henrik Jasomirgottia kompensoitiin korottamalla samalla Itävalta herttuakunnaksi. Seuraavana vuonna Henrik Leijona perusti uuden kauppapaikan Isarjoen varrelle. Vuonna 1158 keisari Fredrik lopetti Henrikin ja Freisingin piispan välisen riidan vahvistamalla kauppa-alueen nimeltä Munichen (sittemmin München).


title: Henrik Leijona

text: Henrik nai vuonna 1148 Zähringenin herttua Konrad I:n tyttären Clementian, mutta avioliitto purettiin vuonna 1162. Vuonna 1168 Henrik solmi toisen avioliiton Englannin kuningas Henrik II:n tyttären Matilda Plantagenetin kanssa.


title: Henrik Leijona

text: Henrik Leijona laajensi Saksin herttuakuntaa Elben itäpuolisille alueille. Hän valtasi Holsteinin kreivi Aadolf II:lta pätkän Itämeren rannikkoa ja uudelleenperusti vuonna 1159 Lyypekin kaupungin, jonka asemaa kaupan keskuksena hän huomattavasti vahvisti gotlantilaisten kauppiaiden sekä Ruotsin ja Novgorodin kanssa solmimillaan sopimuksilla. Useiden sotaretkien myötä Henrik valtasi vähitellen koko Mecklenburgin ja Etu-Pommerin alueen slaavilaisilta obotriiteilta. Hän alkoi levittää tälle alueelle saksalaista asutusta sekä kristinuskoa perustamalla siirtokuntia ja rakennuttammalla kirkkoja. Ratkaiseva voitto saatiin vuoden 1160 sotaretkellä, jolloin obotriittien päällikkö Niklot surmattiin taistelussa. Henrik siirsi samana vuonna Mecklenburgin piispanistuimen Schweriniin, jolle hän antoi samalla kaupunginoikeudet. Henrik soti myös pitkään Tanskan kanssa rannikolla sijaitsevan Rügenin saaren omistuksesta.


title: Henrik Leijona

text: Henrik siirsi Saksin pääkaupungin Braunschweigiin ja rakennutti sinne Dankwarderoden linnan, jonka eteen hän pystytti vuonna 1166 leijonapatsaan symboloimaan omaa valtaansa. Hän otti haltuunsa useiden sammuneiden ylimyssukujen omaisuuden, mikä herätti paljon ärtymystä. Vuonna 1164 Magdeburgin ja Bremenin arkkipiispat sekä Brandenburgin rajakreivi Albrekt Karhu liittoutuivat useiden Saksin pikkuruhtinaiden kanssa Henrik Leijonaa vastaan. Keisari Fredrik Barbarossan väliintulo vuonna 1168 pakotti Henrikin vastustajat solmimaan rauhan. Etsiessään liittolaisia Henrik joutui tunnustamaan Niklotin pojan Pribislavin Mecklenburgin ruhtinaaksi.


title: Henrik Leijona

text:
Henrik teki vuonna 1172 pyhiinvaelluksen Jerusalemiin ja sai Konstantinopolissa ruhtinaallisen vastaanoton Bysantin keisari Manuel I:ltä.
Henrik osallistui kahden vuosikymmenen ajan Fredrik Brabarossan kaikkiin merkittäviin sotaretkiin. Hän oli mukana vuoden 1157 Puolan-sotaretkellä ja vuosien 1158–1161 toisella Italian-sotaretkellä, jonka aikana hän oli tärkeässä roolissa muun muassa Creman kaupungin piirityksessä. Vuonna 1168 Henrik neuvotteli keisarin nimissä rauhasta Englannissa ja Ranskassa. Hän ei kuitenkaan osallistunut vuonna 1174 alkaneeseen Fredrik Barbarossan kolmanteen Italian-sotaretkeen. Henrik saapui vuonna 1176 Chiavennaan tapaamaan Fredrikiä, joka pyysi häneltä sotilaallista apua, mutta Henrik vaati nyt palkkioksi Goslarin valtakunnankaupunkia. Kun keisari ei suostunut ehtoon, Henrik ei lähettänyt apujoukkoja, minkä seurauksena keisarillinen armeija kärsi tappion Pohjois-Italian kaupunkivaltioille Legnanon taistelussa samana vuonna. Tätä Fredrik Barbarossa ei antanut anteeksi.


title: Henrik Leijona

text:
Saksin ylimykset aloittivat vuonna 1177 uuden kapinan Henrik Leijonaa vastaan. Seuraavana vuonna Saksaan palannut Fredrik Barbarossa yritti sovitella kiistaa kuulemalla kapinallisten ruhtinaiden valituksia Henrikin toiminnasta. Henrik kieltäytyi vastaamasta syytöksiin keisarin edessä ja jätti saapumatta neljille peräkkäisille valtiopäiville, joissa asiaa oli tarkoitus käsitellä. Vuonna 1180 keisari Fredrik lopulta julisti Henrikin isänsä tavoin valtakunnankiroukseen ja takavarikoi tämän maat. Lisäksi Fredrik pilkkoi Henrikin valtakunnan jakamalla sen eri ruhtinaille. Baijerin hän antoi Otto Wittelsbachille, Saksin länsiosista muodostetun Westfalenin herttuakunnan Kölnin arkkipiispalle ja Saksin itäosan sekä herttuan arvon Brandenburgin Albrekt Karhun pojalle Bernhardille.
Henrik onnistui aluksi puolustamaan asemiaan Pohjois-Saksissa ja voitti vuonna 1180 vihollisensa kahdessa taistelussa, mutta joutui antautumaan seuraavana vuonna. Valtiopäivät päättivät palauttaa hänelle hänen perintömaihinsa kuuluneet Braunschweigin ja Lüneburgin, mutta hän joutui lähtemään maanpakoon appensa Englannin kuningas Henrik II:n hoviin. Henrik palasi Saksaan vuonna 1185, mutta koska hän vaati edelleen maidensa palauttamista ja kieltäytyi osallistumasta Fredrik Barbarossan rinnalla kolmanteen ristiretkeen, hänet ajettiin vuonna 1189 uudelleen maanpakoon Englannin Normandiaan. Fredrik Barbarossan kuoltua seuraavana vuonna ristiretkellään Henrik palasi jälleen ja valtasi itselleen alueita Pohjois-Saksista, kuten Lyypekin ja Lüneburgin kaupungit. Keisarikunnan uudeksi hallitsijaksi tullut Fredrik Barbarossan poika Henrik VI solmi hänen kanssaan heinäkuussa 1190 rauhan Fuldassa. Tyytymätön Henrik Leijona aloitti sodan vielä uudelleen vuonna 1192 keisarin ollessa Italiassa, mutta joutui taipumaan jälleen rauhaan vuonna 1194. Hän kuoli seuraavana vuonna Braunschweigissa. Hänet haudattiin rakennuttamaansa Braunschweigin katedraaliin.


title: Henrik Leijona

text: Henrik Leijonan vanhimmasta pojasta Henrik Pitkästä tuli Reinin pfalzkreivi, toisesta pojasta tuli keisari Otto IV ja kolmannesta pojasta Vilhelmistä polveutui myöhempi Braunschweig-Lüneburgin hallitsijasuku. Henrik Leijonan tytär Gertrud Baijerilainen nai vuonna 1177 Tanskan kuningas Knuut VI:n.


title: Henrik Leijona

text: Henrik Leijonasta ei ole säilynyt yhtään aikalaismuotokuvaa, mutta häntä kuvailtiin pienikokoiseksi ja tummatukkaiseksi. Liikanimeä ”Leijona” käytettiin ilmeisesti jo hänen elinaikanaan, mutta se vakiintui vasta 1200-luvulla. Henrikin jäännöksiä etsittiin Braunschweigin katedraalin lattian alta vuonna 1935 tehdyissä kaivauksissa.


title: Metal Jukebox

text: Metal Jukebox on saksalaisen power metal -yhtye Helloweenin vuonna 1999 julkaistu coveralbumi.


title: Walt Rostow

text: Walt Whitman Rostow (7. lokakuuta 1916 – 13. helmikuuta 2003) oli yhdysvaltalainen politiikan teoreetikko ja taloushistoriantutkija, joka toimi John F. Kennedyn ja Lyndon B. Johnsonin kausilla kansallisena turvallisuusneuvonantajana.


title: Walt Rostow

text: Rostowin katsotaan vaikuttaneen selvästi Yhdysvaltain politiikkaan Kaakkois-Aasiassa 1960-luvun aikana Kennedyn ja Johnsonin hallinnoissa. Hän oli jyrkkä kommunismin vastustaja ja kapitalismin puolestapuhuja. Rostow tuki Yhdysvaltain osallistumista Vietnamin sotaan. Häneltä on peräisin tunnettu sitaatti, jonka mukaan Vietnam pitäisi pommittaa kivikaudelle.


title: Walt Rostow

text: Taloushistorioitsijana Rostow kirjoitti erityisesti edistääkseen markkinataloutta kehitysmaissa. Hänet tunnetaan parhaiten vuonna 1960 julkaistusta kirjastaan "The Stages of Economic Growth: A non-communist manifesto" (1959, suomennos nimellä "Taloudellisen kasvun vaiheet"). Kirja on edelleen luettu yhteiskuntatieteellinen teos, joka kuvaa valtioiden taloudellisia kehitysvaiheita.


title: Sylt

text: Sylt (, friisiksi "Söl") on saari Pohjoisfriiseinsaarilla. Se on Saksan Pohjanmeren saarista suurin ja kuuluu Schleswig-Holsteinin osavaltioon. Saaren pinta-ala on 96,01 neliökilometriä, ja sen korkein kohta yltää 52 metrin korkeuteen. Kapeimmalta kohdaltaan saari on alle 400 metriä leveä. Saaren länsirannalla on 40 kilometriä pitkä hiekkaranta. Myrskyvuoksi kuluttaa saarelta jatkuvasti maa-ainesta.


title: Sylt

text: Saarelle ei ole autotietä. Vuodesta 1927 alkaen saarelle on ollut rautatieyhteys Hindenburgin pengersiltaa () pitkin. Junat kuljettavat myös autoja matkustajineen. Laivalla Syltille pääsee pohjoisesta Rømøn saaren kautta Tanskasta sekä Amrumin saaren kautta etelästä. Westerlandissa sijaitsevalle Syltin lentoasemalle on säännöllinen lentoyhteys eri puolilta Saksaa.


title: Sylt

text: Saarella asuu vajaat 20 000 asukasta. Hallinnollisesti saari koostuu viidestä kunnasta, joista suurin on Syltin kunta. Saaren suurimmat taajamat ovat Westerland, Kampen ja Wenningstedt-Braderup.


title: Sylt

text: Syltillä käy vuosittain lähes miljoona matkailijaa, jotka yöpyvät saarella keskimäärin runsaan viikon ajan. Matkailijat ovat lähes pelkästään saksalaisia, sillä ulkomaalaisten osuus yöpymisistä on vain noin yksi prosentti.


title: Sylt

text: Toisessa maailmansodassa Sylt oli tärkeä tukikohta, ja Saksan armeija rakensi sinne runsaasti rakennuksia. Sodan jälkeen britit ottivat sen haltuunsa, ja ilmavoimilla oli tukikohta saaren pohjoiskärjessä Listissä vuoteen 1946 asti.


title: Marsa Matruh

text: Marsa Matruh () on egyptiläinen satamakaupunki, joka Ptolemaiosten ja Bysantin aikana tunnettiin nimellä Paraitonion ja Rooman valtakunnan aikana nimellä Paraetonium. Kaupunki sijaitsee Välimeren rannikolla 240 kilometriä länteen Aleksandriasta Niilin suistossa Libyan rajalle johtavan valtatien varrella. Libyan rajalle on matkaa 217 kilometriä. Toinen valtatie johtaa kaupunkiin läntisestä autiomaasta Siwan ja Bahariyan keitailta.


title: Marsa Matruh

text: Kaupungissa oli vuonna 2005 noin 70 000 asukasta ja se on Matruhin kuvernoraatin pääkaupunki. Marsa Matruh toimii nykyisin lomakohteena Kairon asukkaille, jotka pakenevat kesäkuukausien läkähdyttävää kuumuutta kaupungin lentokentän kautta.


title: Evald Terho

text: Evald (Ewald) Terho (ent. Valde Condu, 24. lokakuuta 1889 – 23. lokakuuta 1970) oli suomalainen näyttelijä. Hän oli alkuaan iltanäyttelijänä eri teattereissa. Terholla oli pitkäaikainen ura Helsingin Kansanteatterissa, ja hän toimi myös Helsingin Työväenteatterissa.


title: Evald Terho

text: Terho näytteli suomalaisissa elokuvissa vuodesta 1938. Tuolloin Terholla oli roolit elokuvissa "Nummisuutarit", "Laivan kannella" ja "Vieras mies tuli taloon". Terhosta tuli pian vakiokasvo kepeissä suomalaisissa komedioissa, ja hän näytteli myöhemmin vielä 45 elokuvassa. Hänellä oli kuitenkin vain pieniä sivurooleja, joista mainittakoon Mikko "Seitsemässä veljeksessä" (1939) sekä konstaapeli Lehtinen elokuvassa "Aatamin puvussa... ja vähän Eevankin" (1940).


title: Evald Terho

text: Terhon viimeinen elokuvarooli oli lehdenmyyjä elokuvassa "Miljoonavaillinki" (1961).


title: Westerland

text: Westerland (, friisiksi "Wäästerlön" tai "Weesterlön") on entinen kaupunki Schleswig-Holsteinin osavaltiossa, Saksassa. Kaupunki kuului Nordfrieslandin piirikuntaan. Westerlandin kaupunki yhdistyi vuoden 2009 alussa Sylt-Ostin ja Rantumin kuntien kanssa Syltin kunnaksi.


title: Westerland

text: Westerland sijaitsee Syltin saarella, Jyllannin niemimaan länsirannikolla. Westerland on noin 70 kilometriä länteen Flensburgista ja 190 kilometriä luoteiseen Hampurista.


title: Westerland

text: Westerland on Syltin saaren taloudellinen ja hallinnollinen keskus. Liikenne Syltin saarelle ja saarelta tapahtuu valtaosin Westerlandin kautta; siellä on saaren ainoa lentoasema ja se on junayhteyden pääteasema.


title: Westerland

text: Westerlandin ja koko Syltin saaren talous perustuu matkailuun. Westerlandissa on noin 26 000 matkailijoille tarkoitettua vuodepaikkaa, lähinnä loma-asunnoissa ja hotelleissa. Paikkakunnalla yöpyy vuosittain yli 400 000 matkailijaa, joka on lähes puolet saarella vuosittain käyvistä 900 000 matkailijasta.


title: Monadi

text: Monadi voi tarkoittaa seuraavia asioita:


title: Monadi

text: Filosofiassa


title: Monadi

text: Matematiikassa


title: Monadi

text: Musiikissa


title: Monadi

text: Nimet ja populaarikulttuuri


title: Helwan

text: Helwan on egyptiläinen kaupunki, jonka nimi esiintyy myös muodossa Hilwan ja Hulwan. Kaupunki sijaitsee Niilin itärannalla vastapäätä Memfisin raunioita. Helwan on Kairon eteläinen esikaupunki, jossa vuonna 2005 oli noin 400 000 asukasta. Kairon keskustaan on matkaa 25 kilometriä.


title: Helwan

text: Kaupungissa on auto-, rauta-, teräs-, tekstiili- ja sementtiteollisuutta. Alueella on kuumia rikkilähteitä ja tähtitieteellinen havaintoasema, joka rakennettiin 1903–1904, ja jota käytettiin Halleyn komeetan havainnointiin. Kaupungissa sijaitsee myös Behman-sairaala, joka on Egyptin vanhin ja suurin yksityinen psykiatrinen sairaala. Se valmistui vuonna 1939. Helwanin yliopisto, jossa on 18 tiedekuntaa ja 50 tutkimuslaitosta, perustettiin 1975.


title: Mary Stewart

text: Mary Florence Elinor Stewart (o.s. Rainbow, 17. syyskuuta 1916 Sunderland – 9. toukokuuta 2014) oli monipuolinen brittiläinen romaanikirjailija. Stewart syntyi Sunderlandissa ja valmistui Durhamin yliopistosta. Hän meni vuonna 1945 naimisiin Sir Frederick Stewartin kanssa; mies kuoli vuonna 2001. Hän loi kirjailijantyönsä ohessa pitkän uran opettajana mutta oli pitkään eläkkeellä. Stewartin tuotannosta osa on nähty myös televisio- tai elokuvaversioina. Monet hänen romaaneistaan yhdistelevät vaikutteita rakkaus- ja jännityskirjallisuudesta. Hänelle myönnettiin vuonna 1996 erikois-Agatha.


title: Mary Stewart

text: Stewart tunnetaan muun muassa Merlin-sarjastaan, jossa on vaikutteita historiallisesta ja fantasiakirjallisuudesta. Sarjan aloitti vuonna 1970 romaani "Kristalliluola", joka sai vuoden 1971 Mythopoeic-palkinnon. Romaanille on jatko-osia, mutta niitä ei ole suomennettu. Nämä teokset ovat "The Hollow Hills" ja "The Last Enchantment". Stewart on kirjoittanut myös kaksi muuta aiheeseen sopivaa kirjaa: "The Wicked Day", joka tavallaan jatkaa tarinaa "The Last Enchantmentin" jälkeen mutta ei suoranaisesti kuulu sarjaan, sekä "The Prince and the Pilgrim", joka kertoo eräästä toisesta seikkailusta, joka löytyy myös Arthur-tarinaperinteestä.


title: Mary Stewart

text: Stewartin tunnetuimpia töitä Merlin-sarjan ulkopuolella ovat "Ashleyn kissat" ("Touch Not the Cat", 1976) ja "Kuunkehrääjät" ("The Moon-Spinners", 1962). Stewartilta on myös suomennettu teos "Pikku noitaluuta" (Tammi 1972).


title: Mary Stewart

text: Aikuisten romaanit:Merlin-sarja:Lastenkirjat:Merlin-sarja:Aikuisten romaanit:Runot:


title: Tähtisumua (vuoden 2007 elokuva)

text: Tähtisumua on Neil Gaimanin samannimiseen fantasiaromaaniin perustuva seikkailuelokuva vuodelta 2007.


title: Tähtisumua (vuoden 2007 elokuva)

text: Nuori Tristan Thorne (Charlie Cox) lähtee uskaliaalle matkalle etsimään pudonnutta tähteä haltioiden maasta voittaakseen rakastamansa Victorian sydämen. Kun Tristan löytää tähden, se osoittautuukin kauniiksi tytöksi nimeltä Yvaine (Claire Danes). Tristan ei kuitenkaan ole ainoa, joka etsii tähteä. Mukaan seikkailuun sotkeutuu myös ilkeitä noitia (mm. Michelle Pfeiffer), juonittelevia prinssejä, lentäviä merirosvoja (mm. Robert De Niro) ja paljon, paljon muuta.


title: Andrew Wyeth

text: Andrew Newell Wyeth (12. heinäkuuta 1917 Chadds Ford, Pennsylvania – 16. tammikuuta 2009) oli yhdysvaltalainen taidemaalari. Hän oli laajan yleisön keskuudessa aikansa suosituimpia; myös hänen isänsä N. C. Wyeth oli maineikas taiteilija. Hän oli maansa Taide- ja kirjallisuusakatemian jäsen vuodesta 1950 lähtien.


title: Andrew Wyeth

text: Wyeth oli itseoppinut, ja hänen ensimmäinen oma näyttelynsä oli vuonna 1937. Hän piti uransa käännekohtana lokakuussa 1945 tapahtunutta onnettomuutta, jossa sekä hänen isänsä että kolmivuotias veljenpoikansa menehtyivät junan murskattua heidän tasoristeykseen juuttuneen autonsa. Wyeth purki surunsa maalaustaiteeseen, ja hänen henkilökohtainen tyylinsä vakiintui pian tämän jälkeen.


title: Andrew Wyeth

text: Wyethin realistinen tyyli pysyi pitkälti samana yli puolen vuosisadan ajan. Hänen työnsä kuvaavat häntä ympäröineitä todellisia ihmisiä ja maisemia. Hän vietti suurimman osan ajastaan synnyinseudullaan Pennsylvaniassa ja kesäasunnollaan Cushingissa, Mainessa.


title: Andrew Wyeth

text: Wyethin tunnetuin yksittäinen teos on juuri Cushingissa syntynyt "Christina’s World" (1948), joka kuuluu Museum of Modern Artin kokoelmiin New Yorkissa. Taiteilijalle myönnettiin 1988 Kongressin kultamitali. Hän kuoli 91-vuotiaana kotonaan Pennsylvaniassa.


title: Saara Esko

text: Saara Esko (o.s. Loikkanen) (s. 31. toukokuuta 1981) on suomalainen lentopalloilija. Esko palasi takaisin lentopallokentille lähes viiden vuoden tauon jälkeen marraskuun lopussa vuonna 2015 esiintyen LP-Vampulan riveissä lentopallon naisten Mestaruusliigassa. Viimeksi Esko oli pukenut viralliseen otteluun pelipaidan päälle keväällä 2010 Italian liigassa Caprin riveissä


title: Saara Esko

text: Esko on pelasi ammattilaisurallaan yhdeksän kautta Saksassa, Belgiassa ja Italiassa. Palkintokaappiin kertyi mm. Saksan ja Belgian mestaruudet sekä cupmestaruudet. Lisäksi hän oli voittamassa Top Teams Cupia (silloista Euroopan Cupien kakkoskisaa) 2004.


title: Saara Esko

text: Eskon ensiaskeleet lajissa olivat 7-vuotiaana, kun hän aloitti lentopallon huvikseen Kerimäen Lentopallossa. Jo 10-vuotiaana Esko alkoi ottaa lentopallon vakavammin ja aloitti lähes päivittäisen harjoittelemisen.


title: Saara Esko

text: Kaudella 1996-97 Esko voitti uransa ensimmäisen naisten Suomen mestaruuden Oriveden Ponnistuksen väreissä. Seuraavalla kaudella Esko valittiin historian nuorimpana pelaajana SM-liigan parhaimmaksi pelaajaksi ja liigan tähdistöjoukkueeseen. Tuloksena liigasta oli kaudella 1997-1998 SM-hopeaa OrPon väreissä. Euran Raiusta Esko otti uransa toisen Suomen mestaruuden seuraavalla kaudella 1998-1999. Kerimäkeläislähtöinen Savonlinnan Ajon kasvatti pelasi kaikkiaan vuodet 1996-2001 kotimaisessa pääsarjassa OrPon, Euran Raikun ja Pieksämäki Volleyn paidoissa keräten alleen 189 liigaottelua.


title: Saara Esko

text: Pelattuaan SM-liigassa viisi vuotta Esko lähti yhdessä seurustelukumppaninsa Mikko Eskon kanssa Saksaan ammattilaiseksi pelaamaan, mistä hän myöhemmin suuntasi Bellgiaan. Saksassa Esko ehti voittaa Saksan cupin ja Belgiassa myös maan cupin. Lisäksi Esko juhli Bundesliigan pronssia kaudella 2003-2004. Kaudeksi 2004-2005 Esko siirtyi yhdessä Mikko Eskon kanssa Italiaan A1-liigaan pelaamaan. Esko pelasi A1-liigassa Padovan joukkueessa, kuten myös seurustelukumppani Mikko Eskokin.


title: Saara Esko

text: Kaudella 2005-2006 Esko siirtyi A2-liigaan, Busto Arsizion joukkueeseen. Kausi oli menestys. Esko oli yksi liigan parhaista ja tehokkaimmista pelaajista. Hän tuli pistepörssissä neljänneksi tehtyään 30 ottelussa 553 pistettä eli keskimäärin 18,4 pistettä ottelua kohden. Yhden ottelun ennätys oli 30 pistettä. Busto Arsizio voitti runkosarjan lopulta ylivoimaisesti 14 pisteen erolla Roomaan ja nousi suoraan A1-liigaan. Esko jatkaa uraansa Busto Arsizion riveissä myös kaudella 2007–2008.


title: Saara Esko

text: Kaudella 2007-2008 Esko pelasi uransa ensimmäisen kautensa maailmankovimmassa lentopalloliigassa. Esko pelasi uralleen jälleen nostetta tuoneen kauden, sillä hän oli muun muassa pistepörssissä 15. sijalla sekä joukkueensa parhain pelaaja pisteiden valossa kauden aikana. Kauden jälkeen Esko teki seuran kanssa kaksivuotisen jatkosopimuksen. Esko päätti uransa kauteen 2008-09 Italian liigassa Caprin riveissä.


title: Saara Esko

text: Esko voitti vasta 16-vuotiaana vuonna 1998 uransa ensimmäisen beach volleyn Suomen mestaruuden yhdessä kaksi vuotta vanhemman parinsa Riikka Lehtosen kanssa. Esko ja Lehtonen voittivat myös seuraavalla kaudella beach volleyn Suomen mestaruuden. Kahden peräkkäisen Suomen mestaruuden jälkeen Esko päätti keskittyä lentopalloon ja jätti beach volleyn kokonaan.


title: Saara Esko

text: Naisten A-maajoukkueessa Saara Esko pelasi ensimmäisen ottelunsa vuonna 1998 Latviaa vastaan. Tämän jälkeen hänelle on kerääntynyt yli 90 A-maaottelua Suomen maajoukkuepaidassa. Nykyisin hän toimii maajoukkueen kapteenina.


title: Saara Esko

text: Saara Esko avioitui miehensä Mikko Eskon kanssa 21. heinäkuuta 2007 Vammalassa. Pari oli seurustellut ennen avioitumistaan jo monia vuosia. Vuonna 2007 Saara Esko oli yhdessä miehensä Mikko Eskon kanssa juhlistamassa presidentinlinnan kutsuilla Suomen 90. itsenäisyyspäivää.1996-97 Oriveden Ponnistus , Finland (Gold)


title: Saara Esko

text: 1997-98 Oriveden Ponnistus, Finland (Silver)


title: Saara Esko

text: 1998-99 Euran Raiku, Finland (Gold)


title: Saara Esko

text: 1999-00 Someron Pallo, Finland


title: Saara Esko

text: 2000-01 Pieksämäki, Finland


title: Saara Esko

text: 2001-02 Ulm, Germany


title: Saara Esko

text: 2002-03 Ulm, Germany


title: Saara Esko

text: 2003-04 Ulm, Germany


title: Saara Esko

text: 2004-05 Tongeren


title: Saara Esko

text: 2005-06 Padova


title: Saara Esko

text: 2006-07 Busto Arzizio


title: Saara Esko

text: 2007-08 Futura Volley Yamamay Busto Arzizio


title: Helen Suzman

text: Helen Suzman, o.s. Gavronsky (7. marraskuuta 1917 Germiston, Etelä-Afrikka – 1. tammikuuta 2009 Johannesburg, Etelä-Afrikka) oli eteläafrikkalainen poliitikko ja apartheidin vastainen aktivisti. Hän opiskeli talous- ja tilastotieteilijäksi Witwatersrandin yliopistossa.


title: Helen Suzman

text: Suzman syntyi Germistonissa liettuanjuutalaisten siirtolaisvanhempien tyttärenä. Hän meni 20-vuotiaana naimisiin tri Moses Suzmanin kanssa. Hän päätti akateemisen uransa siirtyäkseen politiikan pariin, ja vuonna 1953 hän tuli valituksi parlamenttiin Yhdistyneen puolueen edustajana. Hän siirtyi vuonna 1959 liberaaliin Kehityspuolueeseen.


title: Helen Suzman

text: Suzman tuli parlamenttiuransa aikana tunnetuksi vahvasta, avoimesta kritiikistään apartheid-politiikkaa kohtaan, mikä oli tuohon aikaan valkoisilta varsin epätavallista. Hänelle kertyi parlamenttivuosia kaikkiaan 36.


title: Helen Suzman

text: Suzman oli Nelson Mandelan henkilökohtainen ystävä. Hän tapasi tämän useaan otteeseen vankilassa, ja hän oli läsnä Mandelan allekirjoittaessa uutta perustuslakia vuonna 1996. Suzman äänestettiin vuonna 2004 kaikkien aikojen "sadasta suurimmasta eteläafrikkalaisesta" 24. sijalle.


title: Tiedonlähde

text: Tiedonlähde tarkoittaa dokumenttia tai muuta informaation kantajaa. Tiedonlähde on semioottinen eli merkitystä sisältävä kohde. Tarkastelijan näkökulmasta ja tietokäsityksestä riippuu, edellyttääkö ajatus tiedonlähteestä sitä, että kyseistä lähdettä on käytetty, käytetään tai tullaan käyttämään jonkin tiedontarpeen tyydyttämiseen vai voiko kohde olla tiedonlähde myös ilman käyttöä ja/tai käyttäjää.


title: Tiedonlähde

text: Jonkin kohteen määrittäminen tai valitseminen tiedonlähteeksi riippuu kohdetta tarkastelevasta tiedon tai toiminnan alasta. Tiedonlähteisiin liittyy kysymys asiaankuuluvuudesta eli relevanssista sekä luotettavuudesta joko tiedontarpeeseen nähden (validiteetti) tai tiedon synnyn ja luotettavuuden näkökulmasta (reliabiliteetti).


title: Tiedonlähde

text: Tiedonlähde on


title: Loren Acton

text: Loren Wilber Acton (s. 7. maaliskuuta 1936) on yhdysvaltalainen tutkija ja astronautti.


title: Loren Acton

text: Acton syntyi Lewistown, Montanassa. Hän valmistui luonnontieteiden kandidaattina Montana State Universitysta vuonna 1959 ja sai vuonna 1965 filosofian tohtorin arvon Coloradon yliopistosta Boulderissa pääaineenaan aurinkofysiikka. Hän on nykyisin Montana State Universityn fysiikan tutkimusprofessori.


title: Loren Acton

text: NASA otti Actonin astronautikseen vuonna 1978. Hän osallistui STS-51-F-lennolle vuonna 1985.


title: Loren Acton

text: Hän on naimisissa, ja hänellä on kaksi lasta.


title: Comoronlentäväkoira

text: Comoronlentäväkoira ("Pteropus livingstonii") on ainoastaan Anjouanin ja Mohélin saarilla Komoreilla elävä äärimmäisen uhanalainen lepakkolaji.


title: Comoronlentäväkoira

text: Comoronlentävätkoirat kasvavat noin 700-grammaisiksi ja niiden siipien kärkiväli on noin 1,4 metriä. Lepakot käyttävät ravintonaan hedelmiä.


title: Comoronlentäväkoira

text: Comoronlentävätkoirat elävät vuoristoisilla metsämailla 850–1 100 metrin korkeudessa. Suurin lepakoihin kohdistuva uhka on niiden asuinympäristön tuhoutuminen. Comoronlentäväkoiranaaras synnyttää yhden poikasen joka vuosi kuivan kauden aikana heinäkuusta syyskuuhun. Poikanen itsenäistyy 3–6 kuukauden ikäisenä . Vuosina 2011–2012 comoronlentäväkoirakannan kooksi arvioitiin noin 1 300 lisääntymiskykyistä yksilöä.


title: Lizabeth Scott

text: Lizabeth Scott (29. syyskuuta 1922 – 31. tammikuuta 2015) oli yhdysvaltalainen näyttelijä. Hän menestyi varsinkin film noir -tyylilajin elokuvissa.


title: Lizabeth Scott

text: Tuleva tähti syntyi Scrantonissa, Pennsylvaniassa; hänen vanhempansa olivat katolilaisia siirtolaisia Slovakiasta. Hänen ristimänimensä oli Emma Matzo, mutta taiteilijanimi Lizabeth Scottista tehtiin virallinen Los Angelesissa 20. lokakuuta 1949.


title: Lizabeth Scott

text: Scottin varhaisia elokuvia olivat "Paholaisnainen" (1946) ja "Kuumat paikat" (1947). Useiden menestyksekkäiden rooliensa päätteeksi hän vetäytyi suuremmista rooleista vuonna 1957 tehtyään sitä ennen viimeisen esiintymisensä Elviksen elokuvassa "Kiihkeitä rytmejä". Scottilla on tähti Hollywood Walk of Famella.


title: Lizabeth Scott

text: Scott esiintyi myös teatterinäyttämöllä ja televisiossa. Hän oli naimaton ja lapseton.


title: Melvin Laird

text: Melvin Robert ”Bom” Laird (1. syyskuuta 1922 Omaha, Nebraska – 16. marraskuuta 2016 Florida) oli yhdysvaltalainen republikaanisen puolueen poliitikko. Hän toimi maansa puolustusministerinä Vietnamin sodan aikana vuosina 1969–1973. Alun perin hänen esittämänsä oli käsite ”vietnamisointi”, joka merkitsee pyrkimystä korvata Yhdysvaltojen joukot vähitellen Etelä-Vietnamin omilla joukoilla. Tuloksena oli, että Yhdysvallat alkoi vetäytyä alueelta vuonna 1973.


title: Melvin Laird

text: Laird valmistui Carleton Collegesta Minnesotassa vuonna 1942 ja palveli Yhdysvaltain laivastossa huhtikuuhun 1946.


title: Melvin Laird

text: Lairdin isä Melvin Sr. oli Wisconsinin osavaltionsenaattori, ja hän itse pääsi Wisconsinin senaattiin jo 23-vuotiaana. Hän istui Yhdysvaltain edustajainhuoneessa Wisconsinin seitsemännestä vaalipiiristä vuosina 1953–1969.


title: Janis Paige

text: Donna Mae Tjaden eli Janis Paige (s. 16. syyskuuta 1922, Tacoma) on yhdysvaltalainen näyttelijä. Hänellä on ollut lukuisia osia sekä musikaaleissa, televisiossa että elokuvissa.


title: Janis Paige

text: Paige muutti high schoolin jälkeen Los Angelesiin ja oli 1950-luvulta saakka Broadwayn huippunimiä. Hän esiintyi mm. "The Pajama Gamessa" vuonna 1954. Hän esiintyi vielä 1980–1990-luvuilla saippuasarjoissa, kuten "General Hospitalissa", "Capitolissa" ja "Santa Barbarassa".


title: Janis Paige

text: Paige on ollut kolmesti naimisissa. Hän on lapseton ja säveltäjä Ray Gilbertin leski. Hänellä on oma tähtensä Hollywood Walk of Famella.


title: Räsynukke

text: Räsynukke ("The Night of the Hunter") on vuonna 1955 ensi-iltansa saanut film noirin tyyliin kuvattu mustavalkoinen elokuva. Sen on ohjannut näyttelijänä paremmin tunnettu britti Charles Laughton. Huijarisaarnaaja Harry Powellia näyttelee Robert Mitchum, ja naispääosissa nähdään Shelley Winters ja Lillian Gish.


title: Räsynukke

text: "Räsynukke" perustuu kirjailija Davis Grubbin samannimiseen menestyskirjaan (julkaistu suomeksi nimellä "Yön pahat silmät", Gummerus, 1957). Grubb teki ohjaajalle satakunta piirrosta siitä miten hän oli kuvitellut tapahtumat, ja osaa ohjaaja käytti kohtausten pohjana.


title: Räsynukke

text: Filmi jäi Laughtonin ainoaksi ohjaustyöksi, koska se ei saanut aikoinaan sen enempää arvostelu- kuin yleisömenestystäkään. Myöhemmin Räsynukke on valittu klassikkona Kongressin kirjaston National Film Registryyn. "The New York Timesin" kriitikot valitsivat "Räsynuken" vuonna 2004 yhdeksi kaikkien aikojen tuhannesta parhaasta elokuvasta maailmassa. Vuonna 1979 kolmekymmentä suomalaista elokuva-arvostelijaa ja -asiantuntijaa äänesti luettelon kaikkien aikojen sadasta merkittävimmästä elokuvasta, ja "Räsynukke" sai kahdeksan ääntä.


title: Räsynukke

text: 1930-luvun laman riivaamassa Yhdysvalloissa Ben Harper ryöstää pankin viimeisenä epätoivoisena keinona elättää kaksi lastaan ja vaimonsa Willa (Winters). Ryöstössä kuolee kaksi ihmistä. Kotona Ben piilottaa ryöstämänsä rahat, 10 000 dollaria, tyttärensä Pearlin lempileluun, räsynukkeen. Ben vannottaa viisivuotiasta Pearlia ja tämän kymmenvuotiasta veljeä Johnia olemaan paljastamatta rahojen piilopaikkaa. Poliisit saapuvat pihaan ja vievät Benin, joka tuomitaan rikoksesta hirtettäväksi.


title: Räsynukke

text: Vankilassa teloitusta odottava Harper tutustuu huijarisaarnaaja Harry Powelliin (Mitchum), joka urkkii häneltä tietoja rahoista. Vapauduttuaan Powell menee tapaamaan Harperin perhettä. Lemmenkipeä leski Willa ihastuu liukaskieliseen Powelliin, ja pari menee naimisiin. John suhtautuu perheen uuteen "isään" alusta alkaen epäluuloisesti. Hän vannottaa pikkusiskoaan olemaan paljastamatta rahakätköä. Willa menee mukaan narsistisen huijarisaarnaajan toimintaan ja julistaa hengellisessä telttakokouksessa rahojen joutuneen paikkakunnan halki virtaavan joen syvyyksiin. Kun Willa tajuaa Powellin olevan todellisuudessa kiinnostunut vain ryöstösaaliista, Powell tappaa hänet, upottaa ruumiin jokeen ja väittää vaimonsa karanneen viettämään rietasta elämää. Hän on saanut selville lasten tietävän rahojen kätköpaikan ja on päättänyt puristaa tiedon heistä tavalla tai toisella. Lapset joutuvat lopulta paljastamaan kätkön, mutta onnistuvat pakenemaan nuken kanssa ja lähtevät veneellä joelle. Harper kuitenkin varastaa hevosen ja seuraa heitä jokea alavirtaan.


title: Räsynukke

text: Lapset löytävät alajuoksulta uuden tilapäisperheen, johon kuulu perheensä menettäneitä alaikäisiä ja heitä kaitseva tarmokas nainen Rachel Cooper (Gish). Powell löytää pian heidät, mutta neiti Cooper onnistuu pitämään hänet loitolla talostaan haulikon avulla. Lopulta poliisit vangitsevat haavoittuneen Powellin, joka paljastuu kymmeniä naisia tappaneeksi sarjamurhaajaksi. Pidätyksen yhteydessä John ryntää hakkaamaan häntä Pearlin nukella, jolloin setelit pursuavat sen sisältä ulos. Powell tuomitaan kuolemaan. John ja Pearl jäävät neiti Cooperin luo ja saavat näin itselleen onnellisen perheen.


title: Räsynukke

text: Elokuvan kuuluisassa kohtauksessa Harry Powell pitää hurmoksellisen esityksen hyvän ja pahan kamppailusta. Huijarisaarnaaja puristaa kätensä ristiin ja rystysissä nähdään tatuoinnit L-O-V-E ja H-A-T-E, rakkaus ja viha.


title: Al-Nisa’

text: Al-Nisa’ (, ) on Koraanin 4. suura. Se sisältää 176 jaetta ja se on Medinan kauden suura. Suura käsittelee perimiseen ja naisiin liittyviä säädöksiä, jotka ovat pohjana myöhemmälle lainsäädännölle (šaria).


title: Long Gone Before Daylight

text: Long Gone Before Daylight on yhtyeen The Cardigans viides studioalbumi. Albumi julkaistiin yhtyeen pitkän tauon jälkeen, vuonna 2003 (edellinen albumi julkaistiin vuonna 1998).


title: Long Gone Before Daylight

text: Ensimmäinen single albumilta oli ”For What It’s Worth”, joka julkaistiin 17. helmikuuta 2003. Toinen single ”You’re the Storm”, joka julkaistiin 2. kesäkuuta 2003. Kolmas ja viimeinen oli ”Live and Learn”, joka julkaistiin 3. joulukuuta 2003.


title: Long Gone Before Daylight

text: Kaikki kappaleet kirjoittaneet Nina Persson ja Peter Svensson, ellei toisin mainittu.Tämä versio sisältää myös bonus DVD:n, "Up Before Dawn", joka sisältää kappaleiden ”For What It’s Worth”, ”You’re the Storm” ja ”Live and Learn” musiikkivideot, kolmen kappaleen live-versiot ja yhtyeen 20 minuutin pituisen haastattelun.


title: Long Gone Before Daylight

text: Levystä on myös julkaistu monikanavainen Super Audio CD (SACD), joka sisältää yllä mainitut 11 kappaletta.


title: Huppari

text: Huppari (huppupaita) on hupulla varustettu paksuhkoa materiaalia oleva paita. Huppareista on myös vetoketjulla varustettuja versioita, jolloin ne toimivat kuin hupullinen takki. Huppareita käyttävät pääosissa koululaiset sekä nuoret aikuiset. Hupparien hupuissa on yleensä naru tai nyöri, jota kiristämällä hupun saa tiukemmin päänmyötäiseksi. Hupparin etupuolella voi olla yksi tai useampi tasku.


title: Huppari

text: Tunnettuja hupparin käyttäjiä ovat mm. Rocky Balboa (Sylvester Stallonen esittämä roolihahmo) ja Kenneth "Kenny" McCormick (South Park -animaatiosarjan hahmo). Suomessa huppareita näkyy joskus käräjäoikeuksissa syytettyjen asuina rikosoikeuskäynneissä .


title: John Barry

text: John Barry Prendergast OBE (3. marraskuuta 1933 York, Englanti – 30. tammikuuta 2011) oli brittiläinen säveltäjä, joka oli kansainvälisesti tunnetuimpia elokuvamusiikin säveltäjiä. Hän sai urallaan Golden Globen ja viisi Oscar-palkintoa sekä lisäksi muun muassa Baftan ja Grammyn. Hänet valittiin vuonna 1998 Songwriters Hall of Fameen.


title: John Barry

text: Vuosina 1957–1962 Barry johti rock and roll -yhtye John Barry Seveniä soittaen itse trumpettia. Heidän kappalettaan ”Hit and Miss” käytettiin BBC:n "Juke Box Jury" -ohjelman tunnusmusiikkina.


title: John Barry

text: Barryn elokuvamusiikkiura alkoi vuoden 1960 elokuvalla "Paha tyttö" (engl. "Beat Girl"). Vuonna 1964 Shirley Bassey nauhoitti Barryn, Anthony Newleyn ja Leslie Bricussen sävellyksen ”Goldfinger” elokuvan "007 ja Kultasormi" tunnusmusiikiksi. Nauhoitusta myytiin yli miljoona kappaletta.


title: John Barry

text: Barry on on viisinkertainen Oscar-voittaja. Don Blackin sanoittama kappale ”Born Free” samannimisestä elokuvasta (suom. "Elsa – vapaana syntynyt") voitti parhaan laulun palkinnon vuonna 1966, ja elokuva palkittiin myös parhaan musiikin Oscarilla. Vuonna 1968 hän voitti parhaan musiikin palkinnon elokuvasta "Leijona talvella" (engl. "The Lion in Winter"). Neljännen Oscarin-palkintonsa Barry voitti elokuvan "Minun Afrikkani" (engl. "Out of Africa", 1985) musiikkiraidasta. Viimeisin Oscar-voitto hänelle tuli vuonna 1990 elokuvasta "Tanssii susien kanssa" (engl. "Dances with Wolves").


title: John Barry

text: Barry on kirjoittanut musiikin yhteentoista James Bond -elokuvaan. Muita tunnettuja elokuvia, joihin hän on tehnyt musiikin, ovat muun muassa "Heinäsirkat" (engl. "The Day of the Locust", 1974), "King Kong" (1976), "Musta aukko" (engl. "The Black Hole", 1979), "Peggy Sue meni naimisiin" (engl. "Peggy Sue Got Married", 1986) ja "Vain yksi yö" (engl. "Indecent Proposal", 1993).


title: John Barry

text: Barry syntyi Yorkissa ja asui kotimaassaan 1970-luvulle saakka. Hän vietti jonkin aikaa Espanjassa, mutta eli viimeiset vuosikymmenet Yhdysvalloissa. Hän kävi vuonna 1988 läpi ruokatorven puhkeaman.


title: John Barry

text: Barry oli naimisissa neljä kertaa. Hän kuoli sydänkohtaukseen tammikuussa 2011.


title: John Barry

text: Lähde: Suomen äänilevystö ry.


title: Frida Hyvönen

text: Frida Hyvönen (s. 1977) on ruotsalainen laulaja-lauluntekijä. Hän on kotoisin Robertsforsista, pieneltä paikkakunnalta Pohjois-Ruotsista, mutta asuu nykyisin Tukholmassa.


title: Frida Hyvönen

text: Hyvösen ensimmäinen albumi, "Until Death Comes", nauhoitettiin Tukholman Atlantis-studiolla ja Hyvönen tuotti sen yhdessä The Bear Quartet -yhtyeen Jari Haapalaisen kanssa. Albumi julkaistiin Pohjoismaissa vuonna 2005 Licking Fingers -levy-yhtiön kautta. Muualla Euroopassa ja Yhdysvalloissa sen julkaisi vuonna 2006 Secretly Canadian ja Australiassa 2007 Chapter Music.


title: Frida Hyvönen

text: Hyvönen sai debyyttialbumistaan ruotsalaisen "Nöjesguiden"-lehden vuoden 2005 "Stockholmspriset"'n (”Tukholma-palkinto”). Vuonna 2009 hän sai Dagens Nyheterin kulttuuripalkinnon levystään "Silence is wild".


title: Frida Hyvönen

text: Hyvönen on kiertänyt Ruotsia pianonsa kanssa vuodesta 2004. Hän on lisäksi keikkaillut Helsingissä, Madridissa, Milanossa ja Shanghaissa. Keväällä 2006 hän kiersi Isoa-Britanniaa yhdessä José Gonzálezin kanssa, ja kesällä Yhdysvaltoja yhdessä Jens Lekmanin kanssa.


title: Frida Hyvönen

text: Syksyllä 2005 Hyvönen sävelsi musiikin "PUDEL"-tanssiesitykseen, jonka koreografian oli tehnyt Dorte Olesen. Hyvönen myös soitti itse musiikin näytöksissä. Soundtrackin julkaisi Licking Fingers vuonna 2007.


title: Craig Goldy

text: Craig Goldy (s. 6. lokakuuta 1961) on muun muassa Diossa soittanut kitaristi. Hän tuli tunnetuksi Giuffria -nimisessä yhtyeessä 1980-luvun alkupuolella. Goldy on myös soittanut Rough Cutt -yhtyeessä.


title: Dario Mangiarotti

text: Dario Mangiarotti (18. joulukuuta 1915 Milano, Italia – 9. huhtikuuta 2010 Lavagna, Italia) oli italialainen miekkailija ja olympiavoittaja. Hänen aseenaan oli kalpa.


title: Dario Mangiarotti

text: Dario Mangiarotti voitti kalpamiekkailun joukkuekilpailussa hopeaa Lontoossa 1948 ja kultaa Helsingissä 1952. Helsingin olympialaisten henkilökohtaisessa kilpailussa hän sai hopeaa edellään vain pikkuveljensä Edoardo Mangiarotti.


title: Dario Mangiarotti

text: Henkilökohtaisen maailmanmestaruuden Dario Mangiarotti voitti Kairossa 1949.


title: Dario Mangiarotti

text: Mangiarottin veljesten isä oli kuuluisa miekkailunopettaja Giuseppe Mangiarotti.


title: Penelope Lively

text: Penelope Lively (s. 17. maaliskuuta 1933 Kairo) on brittiläinen kirjailija. Hänet palkittiin vuonna 1973 Carnegie-mitalilla teoksesta "Vanhan talon kummitus" ja vuonna 1987 Booker-palkinnolla teoksesta "Kuutiikeri".


title: Penelope Lively

text: Lively vietti varhaiset lapsuusvuotensa Egyptissä, mutta lähti 12-vuotiaana Englantiin opiskelemaan. Hän luki nykyhistoriaa Oxfordissa. Hänen ensimmäinen kirjansa on vuodelta 1970, ja hän on julkaissut sekä aikuisille että lapsille.


title: Penelope Lively

text: Lively on Royal Society of Literaturen jäsen. Hänestä tehtiin Brittiläisen imperiumin ritarikunnan OBE vuonna 1989 ja CBE vuonna 2001.


title: Dorothea Tanning

text: Dorothea Tanning (25. elokuuta 1910 Galesburg, Illinois, Yhdysvallat – 31. tammikuuta 2012 New York, Yhdysvallat) oli yhdysvaltalainen taidemaalari.


title: Dorothea Tanning

text: Tanning oli alkuun kuvittaja mutta Museum of Modern Artin näyttely vuosina 1936–1937 käänsi hänen taiteensa suunnan, ja hän hakeutui Yhdysvaltoihin sotaa paenneiden surrealistien ja dadaistien pariin. Tanning tutustui saksalaiseen Max Ernstin 1942, ja hänestä tuli neljä vuotta myöhemmin tämän neljäs puoliso. He muuttivat 1957 Ranskaan. Tanningin tunnetuin teos on ironisesti nimetty tummanpuhuva "Eine kleine Nachtmusik" (1943). Tanningin muita teoksia on omakuva "Birthday" (1942).


title: Dorothea Tanning

text: Tanningin alkuperäinen surrealistinen tyyli muuttui kuitenkin vuosien varrella huomattavasti abstraktiin suuntaan. Ernstin kuoleman jälkeen hän palasi 1979 New Yorkiin, jossa alkoi uusi aktiivinen kausi. Hänen teoksistaan on koottu näyttelyitä 2000-luvulla. Elämänsä loppupuolella Tanning keskittyi myös uuteen uraan kirjailijana. Hän kirjoitti kaksi elämäkertaa, romaanin ja kaksi runokokoelmaa.


title: Golden Palace

text: Golden Palace on vuonna 1992 tuotettu yhdysvaltalainen spin-off televisiosarja komediasarjasta "Tyttökullat". Sarjan juoni ja huumori perustuu pitkälti Tyttökullat-sarjaan. Sarjan pääosassa ovat jo Tyttökullat-sarjasta tutuksi tulleet Betty White, Estelle Getty ja Rue McClanahan, mutta neljäs henkilö Beatrice Arthur ei näyttele sarjassa.


title: Golden Palace

text: Jaksojen nimet ovat englanniksi.


title: Elizabeth Catlett

text: Elizabeth Catlett Mora (15. huhtikuuta 1915 Washington DC, Yhdysvallat – 2. huhtikuuta 2012 Cuernavaca, Meksiko) oli yhdysvaltalainen kuvataiteilija. Hän oli tunnettu lukuisista teoksistaan, joissa usein keskeisessä osassa ovat afroamerikkalaiset.


title: Elizabeth Catlett

text: Catlett syntyi Washington DC:ssä opettajavanhempiensa kolmesta lapsesta nuorimpana. Hän opiskeli taidetta useissa kotimaansa oppilaitoksissa ennen lähtemistään Meksikoon vuonna 1946. Hän opetti veistotaidetta Meksikon kansallisessa yliopistossa kuudentoista vuoden ajan. Hän meni vuonna 1947 naimisiin taiteilija Francisco Moran kanssa, ja hän sai Meksikon kansalaisuuden.


title: Elizabeth Catlett

text: Catlett oli Amerikan huomattavimpia kuvanveistäjiä, ja tällä alalla eräs hänen töistään on "Mother and Child" (1939). Muuta kuvataidetta edustavat muiden muassa teokset "Malcolm X Speaks For Us" (1969) ja "Sharecropper" (1970). Hänen töitään on näytillä lukuisissa museoissa eri puolilla maailmaa, esimerkiksi New Yorkin Museum of Modern Artissa ja Prahan kansallismuseossa Tšekissä.


title: Elizabeth Catlett

text: Catlettin lapsenlapsi Naima Mora on noussut julkisuuteen "Huippumallin haussa" neljännen tuotantokauden voittajana.


title: Marjaleena Lembcke

text: Marjaleena Lembcke-Heiskanen (o.s. Heiskanen; s. 4. helmikuuta 1945 Kokkola) on suomalaissyntyinen kirjailija. Hän kirjoittaa teoksiaan saksaksi. Lembcke opiskeli teatteritieteitä Suomessa ja muutti Saksaan vuonna 1967. Vuosina 1972–1975 hän opiskeli kuvanveistoa Münsterin taideakatemiassa. Hänet on palkittu muun muassa kahdesti Itävallan lasten- ja nuortenkirjallisuuspalkinnolla.


title: Marjaleena Lembcke

text: Lembcke asuu miehensä kanssa Grevenissä Nordrhein-Westfalenissa. Hänellä on yksi tytär ja tyttärentytär.


title: Lauttakylän Luja

text: Lauttakylän Luja on urheiluseura, jonka kotikuntana toimii Huittinen. Seuran perustivat yleisurheilua harrastaneet nuoret vuonna 1923. Tarkoituksena oli alun perin ainoastaan päästä osallistumaan Satakunnan välisiin viestimestaruuskilpailuihin. Lauttakylän Lujaan kuuluu nykyisin noin 1 000 jäsentä. Lujalla on oma lehti, Luja-lehti, joka ilmestyy kahdesti vuodessa kaikille jäsenille.


title: Lauttakylän Luja

text: Lujassa on pelattu jääkiekkoa vuodesta 1967 alkaen. Lujalla on joukkueet miesten tasolla sekä E- ja F-ikäisillä junioreilla. Lisäksi nuoremmille on tarjolla luistelu- sekä kiekkokoulua, ja Lujan alaisia harrastejoukkueita ovat Lujat Waarit ja Lätkä -97.


title: Lauttakylän Luja

text: Lujat HT nousi ensimmäisen kerran Suomen kolmanneksi korkeimmalle sarjatasolle Suomi-sarjaan kaudelle 2004–2005. Tämän jälkeen sarjataso on vaihdellut Suomi-sarjan ja II-divisioonan välillä. Joukkueen kotihallina toimii vuonna 1996 rakennettu Huittisten jäähalli. Kauden 2012–2013 Luja aloitti II-divisioonassa mutta nousi menestyksen myötä Suomi-sarjan karsintaan. Luja HT karsi Suomi-sarjaan kauden 2017-2018 päätteeksi, mutta jäi ilman paikkaa.


title: Lauttakylän Luja

text: Joukkue voitti II-divisioonan mestaruuden kolmesti putkeen kausina 2014-2015, 2016-2017 ja 2017-2018. Luja HT osallistui myös kaudella 2017-2018 Suomen Cupiin, jossa eteni toiselle kierrokselle. Joukkue lähti kauteen 2017-2018 uusilla vahvistuksilla, sekä vaihtuneella valmennusjohdolla, jossa päävalmentajaksi tuli Erik Kranni ja apuvalmentajaksi Joni Immonen.Luja osallistui jalkapallossa juniorisarjoihin ensimmäisen kerran vuonna 1990. Eri ikäryhmiä Lujassa on seuraavia: Miehet, KKI-40, P98, P99-00, P01, P02, P03, P04, P05/06, P07 ja naisten puolella Naiset, T97, T98, T00,T03-04, T05-06 ja Prinsessafutis 03-06. Lujan miehet pelaavat talvisarjaa sekä Satakunnan 4-divisioonaa.


title: Lauttakylän Luja

text: Lujalle menestystä yleisurheilussa ovat tuoneet muiden muassa Jouko Uola, Kari-Pekka Lax, Seppo Haavisto, Seppo Peltola, Niina Ranta, Ringa Ropo, Antti Rintakoski ja nuorten sarjassa EM-hopeaa saavuttanut pituushyppääjä Petteri Lax. Yleisurheilua on Lujan logon alla harjoitettu seuran perustamisen alusta asti eli vuodesta 1923.


title: Lauttakylän Luja

text: Lujalla on lisäksi jaostot suunnistuksessa, hiihdossa ja ringetessä. Hiihdossa menestystä on tuonut Jenni Höylänen SM-mitaleillaan. Oma jaostonsa on aikanaan ollut lisäksi ainakin voimailijoilla, keilaajilla, uimareilla, taitoluistelijoilla ja kuntourheilijoilla.